Ўзбекистон картошка ҳосилини кўпайтирмоқчи\nТожикистон Ўзбекистонга картошка экспортини тўхтатганини эълон қилган бир пайтда Ўзбекистон мамлакат аҳолисининг картошкага бўлган эҳтиёжи тўлалигича маҳаллий ҳосил эвазига қопланаётганини таъкидлаяпти.\nКартошка аксар ўзбек оилаларининг асосий емаги экани сир эмас. Шу боисдан бўлса керак, Ўзбекистон расмийлари жорий йилда мамлакатда етиштириладиган картошка ҳосилини 2 миллион тоннага етказишни режалаштирмоқда.\nАндижон вилоятининг Олтинкўл туманида яшовчи Садрохун Сўпиев бу йил томорқасидан олган картошка ҳосили уч қоп бўлди.\nСадрохун ака уч қоп картошка оиласи эҳтиёжини қопламаслиги ва қолганини бозордан олишга тўғри келишини айтади.\n- Икки сотих картошка экканман. Бу йил яхши бўлмади иссиқ бўлиб. Бизда жуда ëмон иссиқ бўлди. Уч қопча чиқди. Кам бўлди-да. Қолганини сотиб оламиз энди. Шу яна бир-икки қоп сотиб оламиз-да, валлоҳу алам. Сотиб олмасак, баҳоргача тугаб қолади бу, - дейди Садрохун Сўпиев.\nЎзбекистонда аҳоли одатда ўз томорқасида камдан-кам ҳолатларда кечги картошка етиштиради.\nБу иш, асосан, фермерлар зиммасида бўлиб, улар кечги картошкани экишни шу кунларда тугатишди.\nЎзбекистон Қишлоқ ва сув хўжалиги вазирлиги маълумотига кўра, кечки картошка учун 80 минг тонна маҳаллий уруғлик, шунингдек, картошка ҳосилдорлигини янада ошириш, навларни янгилаш мақсадида Голландиядан келтирилган 10 минг тонна супер элита уруғи ишлатилди.\nЎзбек деҳқони "бу йил нима эксам экан, қайси сабзавотнинг бозори чаққон бўлар экан?" деган савол жавобини аниқ билмагани боис бу соҳада таввакалчилик қилиши маълум.\nҚашқадарёлик фермер Акмал Элмуродов картошка яхши даромад келтирмагани сабабидан уни экмаслигини айтади.\n- 2008 йилда экканман. 10-15 феврал ўртасида бир гектар жойга қўлда экканман. Ҳосил 17-20 тонна ўртасида бўлди. Ҳосил жуда оз. Бозорга чиққанда картошка бирдан ириб кетаверар экан. Азот бермасангиз¸ 10 тонна ҳам чиқмас экан. Азот бераверсангиз¸ мана шунақа ириб кетаверар экан. Бозорда ҳам ҳеч ким олмас экан уни. Ундан кейин сабзи экдим. Сабзи ҳосили яхши бўлар экан. 100 тоннагача берар экан. Гектарига 50-60 тоннагача берар экан. Мен жуда кўп баракат топдим. Бозорларда ҳам сабзини тўйларга¸ бошқаларга зудлик билан олар экан, - дейди Акмал Элмуродов.\nСоҳа мутахассислари картошка нисбатан салқин ва қумлоқ ерларда экишни тавсия қилади. Шу боис картошка кўпроқ Тошкент, Самарқанд, Фарғона вилоятларининг тоғолди ҳудудларида яхши ҳосил беради.\nХоразм, Қорақалпоғистон, Бухоро ва Сурхондарё вилоятларида ернинг мелиоратив ҳолати ва об-ҳаво шароити тўғри келмагани боис бу минтақаларда картошка серҳосил бўлмайди. Хоразм ва Қорақалпоғистонда тупроқнинг шўрланиши ҳамда сув тақчиллиги муаммо бўлса, Фарғона водийсида ерости сувларининг кўтарилиб кетиши натижасида захланиш муаммоси бор.\nХоразмлик собиқ фермер Отаназар Ортиқовга кўра, бугунги кунда аксар фермерлар деҳқончилик борасида билимсизлиги боис ернинг мелиоратив ҳолатини ўрганмасдан ҳам картошка экишади. Отаназар ака фермерлик қилган пайтларда умуман картошка экмаган.\n- Картошканинг мутахассиси эмасман ва картошка экиш технологиясини билмайман. Бундан ташқари, ер қаттиқ¸ шўрланган. Бу картошкани қирқиб ташлайди. Томорқага ўзимизнинг рўзғоримиз учун экамиз¸ лекин бу йирик бўлмайди. Майда-майда бўлади. Ҳеч бир сабабларини ўргана олмадик. Гўнг солиб кўрдик¸ ўғит бериб кўрдик. Бизни, асосан, картошка билан Бухоро¸ Самарқанд¸ Сирдарë¸ Сурхондарë таъминлайди. Бизда картошка экадиган катта далалар йўқ. Одамлар ўзлари учун экади¸ лекин бир сезондан чиқарадиган картошка олиши қийин. Уч-тўрт йил олдин Германиядан¸ Голландиядан уруғларини олиб келиб экишди. Унда картошка бир йил яхши бўлди. Лекин яна майдалашиб кетди. Мен ўйлайман¸ бизнинг деҳқонларимиз ерни севмайди. Деҳқонлар билимсизлиги¸ тажрибасизлиги туфайли ерга яхши ишлов бера олмайди, - дейди Отаназар Ортиқов.\nСобиқ Иттифоқ даврида Ўзбекистонда етиштирилган картошка ҳосили аҳоли эҳтиёжининг атиги 30 фоизини қопларди. Картошкага бўлган талабни қондириш учун асосан Россия ва Болтиқбўйи республикаларидан кеч кузда темир йўл орқали келтириларди.\nЎзА агентлигининг ёзишича, мустақиллик йилларида аграр соҳада амалга оширилаётган кенг кўламли ислоҳатлар натижасида аҳолининг картошкага бўлган эҳтиёжи тўла қопланаяпти.\nФарғоналик Маъруфжон Абдураҳмонов эса Ўзбекистонда етиштирилган картошка ҳосили аҳоли эҳтиёжини тўла қоплай олмаётганини, масалан, Фарғона бозорларини Қирғизистондан келтирилган картошкаларсиз тасаввур қилиш қийинлигини айтади.\n- Мен ҳали Ўзбекистонда¸ хусусан олганда, Фарғонада ўзини ҳали ўзида экилган картошка билан таъминланганлигини эшитганим йўқ. Доим бозорга борсангиз¸ бошқа жойдан келтирилган картошкалар бўлади. Бизнинг Фарғонада асосан Сўхда¸ Фарғона шаҳрининг ëн атрофидаги қишлоқларда етиштирилади. Яна сезиларли бир қисми Қирғизистоннинг Новқатидан ҳам келади. Бозордаги нарх-наволарнинг барқарор бўлиб туришида Новқат томондан келтириладиган картошкаларнинг ўрни алоҳида. Агар Новқатдан вақтинча тўхтаб қоладиган бўлса¸ бозордаги нарх-наволарнинг сезиларли даражада кўтарилганини биз ўзимиз кузатганмиз, дейди Маъруфжон Абдураҳмонов.\nМустақил кузатувчи Комрон Алиев эса Тошкент бозорлари Тожикистон билан Хитойдан келтирилган мева ва сабзавотлар билан тўла эканлигини айтади.\n- Бир вақтлар картошка кўплаб миқдорда Россиядан келтирилар эди. Ҳозир бозорга кирсангиз¸ Хўжанддан турли сабзавот маҳсулотлари¸ айниқса ўрик¸ бодомга ўхшаган нарсалар олиб келинади. Картошка ҳам улардан келади. Хусусан, Тошкентдаги Олой бозорида кўпроқ Хўжанд томондан келган деҳқонлар савдо қилишади. Менинг шахсий кузатувларим бўйича кўпроқ сабзавотлар¸ мевалар Хитойдан ҳам олиб келинади. Бозорга кирсангиз¸ фақат Хитойдан келтирилган саримсоқ сотилади. Нок¸ узум фақат Хитойники сотилади. Дастурхонга қўйиладиган сара меваларнинг ҳаммаси Хитойдан келтирилган бўлади. Картошкадан тортиб сабзи-пиëзгача яхшигина қисми Хитойдан келтирилади, дейди Комрон Алиев.\nРасмий маълумотларга кўра, 1990 йили Ўзбекистонда аҳоли эҳтиёжи учун 300 минг тонна картошка етиштирилган бўлса, бугунга келиб кўрсаткич 1,5 миллион тоннадан ошади. Йил охиригача эса қарийб 2 миллион тонна картошка етиштириш режалаштирилаяпти.\nЭслатиб ўтамиз, куни кеча Тожикистон расмийлари 2011 йилнинг баҳоригача Ўзбекистонга картошка ва буғдой экспортини таъқиқлади.\nАйни пайтда ўзбек-қирғиз чегарасининг ёпиқ қолаётгани боис Фарғонани картошка билан таъминлашда ҳисса қўшаётган қирғизистонликларнинг ҳам йўли қирқилган.\nБугун Ўзбекистон бозорларидан картошкани 400-500 сўмга сотиб олиш мумкин, қиш ойларида картошка нархи одатда 1500 сўмгача чиқади.


Бу иш сизни бошингизга тушса чидай оласизми? « O'zbekiston ERK Demokratik Partiyasi\nБу иш сизни бошингизга тушса чидай оласизми?\n16 August 2017 - 9:51\nЎн йиллар аввал бир яқин инсонимни одам ўқитгани учун роса сарсон қилишган эди. Уч ой терговга қатнаган. Ўша ишлар арафасида кўришган эдик. Шунда айтган эдим:\n– Ака, қўйинг. Ўқитманг. Тинч туринг. Эртага бир гап бўлса ўзингиз ва оилангизга жабр бўлади.\n– Илм омонат. Бу омонатни ўзимдан кейингиларга қолдирмай гўримга олиб кетишдан қўрқаман. Қанча умрим қолди Аллоҳ билади.\n– Бир савол берсам майлими?\n– Эртага Аллоҳ сақласин бир гап бўлса, қамалиб қолсангиз ичкаридаги азобларга бардош бера оласизми?\nБир оз сукут сақлаб сўнг:\n– Ҳозир, чидай оламан, дейишим ҳам мумкин. Чидай олмайман, дейишим ҳам мумкин. Эртага ўша кун бошимга келганда, ўша синов билан қарама-қарши бўлганда нима қиламан, нима дейман буни Аллоҳ билади.\nГаплашган гапимиз шу бўлди. Орадан бир ой ўтиб қамаб қўйишди. Одам ўқитгани, диний оқимларга аъзо бўлганини важ қилиб кўрсатишди. Аслида, ҳеч қандай оқимга аъзо эмас эди. Шунчаки, Қорию мураттаб ва олим йигит эдилар. Орадан тўққиз ой ўтгандан кейин чиқариб юборишди. Бир аҳволда, озиб-тўзиб кетган ҳолатда чиққан эдилар.\nОрадан бир ҳафталар ўтиб, бир жойда танишлар билан ўтирган эдик, кириб келишди. Салом алик қилинди. Ҳеч қанча вақт ўтмай орамизга яна бир акамиз келдилар. У киши ичкаридан чиққан Қори акамиз билан ҳали кўришишмаган эди. Кела солиб: “эээ ассалому алайкум, қори ака. Яхшимисиз? Салом…”, деганча гапи оғзида қолди. Қори ака шартта гапни бўлиб “фалончи, мени нима десангиз денг, ҳар қандай ёмон ном билан атанг, лекин “қори ака”, деманг илтимос” Ҳамма бир фурсатга қотиб қолди. Қори ака тескари қараб чиқиб кетдилар. Бўлган иш бир зумда бўлгани учун сукут узоққа чўзилиб кетди. Мени эса кўзимдан ёшим тинмас, Қалбим титраб оғрир эди. Мустар бўлиб туриб қолган акамиз: “вой бо, 9 ой ўтирганига шунчами? Тоза додини беришибдику. Қорилигидан ҳам воз кечиб юборибди”, деди.\n«Бу иш сизни бошингизга тушса чидай оласизми?», дедим. “Ҳа, калтак билан ўлиб кетармиди, одам. Чидайман” деди.\nИндамадим. Тўққиз ой аввалги суҳбат ёдимга тушди. Бошқа гапиргани кучим қолмаган эди. Секингина туриб, кета қолдим. Кимнидир бошига мусибат тушса ўз қаричимиз билан ўлчаймиз. Ўша одамга осон тутамиз. У бошидан ўтказганларини биз ҳис қилмаймиз. У кўрган кунларни кўрмагунча катта гапираверамиз. У инсонни изтироби, ички кечинмаларини мен яхши тушуниб турган эдим. Қориликка лойиқ бўла олмаганидан, калтакларга сабр қилмаганидан ўзи билан ўзи курашар эди. Мутлақо бошқа одамга айланди. Анча вақтгача бошқа одам бўлиб яшади. Охир оқибат юртни тарк этди.\n“Ҳозир, чидай оламан, дейишим ҳам мумкин. Чидай олмайман, дейишим ҳам мумкин. Эртага ўша кун бошимга келганда, ўша синов билан қарама-қарши бўлганда нима қиламан, нима дейман буни Аллоҳ билади.”


Коронавирус Италияда декабрдаёқ пайдо бўлгани аниқланди - Халқ сўзи\nКоронавирус Италияда декабрдаёқ пайдо бўлгани аниқланди\n22:58 20 Июнь 2020 Дунё\nКоронавирус ўтган йилнинг декабрь ойида Милан ва Туриннинг оқава сувларида бўлган, деб хабар қилмоқда Италия Олий соғлиқни сақлаш институти мутахассислари.\nОлимлар 2019 йил октябридан 2020 йил февралигача тўпланган оқава сувларнинг 40 намунасини ўрганиб чиққанидан сўнг ана шундай хулосага келишган.\n«Икки хил лаборатория текширувларидан сўнг 2019 йил 18 декабрда Милан, Туринда ва 2020 йил 29 январда Болоньяда олинган сув намуналарида коронавирус РНКси бўлганлиги тасдиқланди», - деди институт вакили Жузеппина Ла Роса.\nБундан ташқари, ушбу шаҳарларнинг оқава сувларидан январь ва февраль ойларида олинган материалда вирус излари топилган. Тадқиқот натижалари Европада инфекциянинг тарқалиши хронологиясига шубҳа туғдиради, бу илмий жамоатчилик томонидан қабул қилинган.\nИталия пандемиядан энг кўп азият чеккан давлатлардан бири: тахминан 238 минг киши вирусни юқтирган, улардан 34 минги вафот этган. Расмий маълумотларга кўра, Италияда биринчи марта юқтириш ҳолати январь ойида қайд этилган.


Ўзбекистон ва Уммон инвестицияни оширишни режаламоқда\n20 май 2022, Тошкент вақти: 22:06\nЎзбекистон президенти Ислом Каримов 22 март куни Оқсарой резиденциясида Уммон Султонлигининг Савдо ва саноат вазири Мақбул бин Али Султонни қабул қилди.\nСўзлашув чоғида икки томонлама савдо-иқтисодий ва инвестиция соҳаларида ҳамкорликни кенгайтириш билан боғлиқ масалалар муҳокама қилинди.\nЎзбекистон ва Уммон ўзаро инвестиция лойиҳаларини амалга ошириш мақсадида 500 миллион АҚШ доллари миқдорида капиталга эга бўлган қўшма инвестиция компанияси тузиш ҳақида ҳужжат имзолаган.\nБу компания акциясининг 75 фоизи Уммонга, 25 фоизи Ўзбекистонга тегишли бўлиши назарда тутилган.\n2010 йил январида Уммон Султони Қобус бин Саид яқин фурсатда Тошкентда Уммон Султонлигининг элчихонасини очиш ҳақидаги фармонни имзолаган.


Аллоҳнинг розилигини истайсизми? Унда шошилинг! – ТАФСИЛОТ\nТафсилот 771 марта кўрилган\n…Истасангиз, ана шу саодатни топинг! Унинг розилиги – Яхшилик ва Эзгуликка яширингандир! Бу ризолик йўлида қилинажак ҳеч бир иш бесамар кетмас, ўтда ёнмас, сувда чўкмас ва алалоқибат, Сизни жаннат дарвозасида кутиб олажак! Ундай бўлса, яхшиликни – жаннатни харид қилинг!!! Ўзи берганни Ўзининг йўлида сарфлаб юборинг! У ғаний зот, берганингизни 700 баробар қилиб қайтариб беради!\nСиз қуйида ўқияжак мактуб нозиктаъб шоира Ирода Умарованинг дил изҳоридир. Ўқинг ва энг сўнггидаги пластик рақамларига диққат қаратинг!\nМени танийсиз. Қанчалик танийсиз? Асосан, ижодкор деб, тўғрими? Қаерлик эканим, қаерда яшашим, қаерда ишлашим ва шу кабилар. Борингки, дардмандлигимни ҳам эшитгансиз. «Ирода Умарова дегани бор-ку, ўша, гапиролмас экан-а?» «Йўқ, эшитмайди менимча». «Йўғ-е, юролмайди дейишади-ку, ҳеч уёқ-буёққа борганини кўрмаганман-да!»\nТахминларда жон бор. Мен эшитмайман ва шу сабаб нутқим ҳам нормаль эмас… Кўришганда қачонлардир соппа-соғ, ҳар гапингизни илиб олиб бийрон жавоб қайтарадиган қизалоқ бўлганимга ишонмаслигингиз мумкин. Ўзим ҳам ишонмай кетаман гоҳида. Ахир, у қизалоқ билан менинг ўртамизда 23 йилдан ортиқ вақт бор! Ҳа, айни 7 ёшга тўлган кунларим, айни баҳор фаслида, айни «Саводхонлик» байрамимиз куни мактабдан уйга келиб, иситмалаб ётиб қолганим ўша кунларга 23 йил бўлибди. Ўшанда бир ҳафтача иситмам тушмай ётдим, оёқларим фалаж бўлиб қолган эди. Туман шифохонасида «грипп» ташхиси билан даволашди, аста-секин оёққа турганим сайин аста-секин эшитиш қобилиятим сусайиб бораётганини пайқашмади ё эътибор беришмади. Яна даволатишга тушишганида кеч бўлганди – эшитмасдим. Даволанишлар, аппарат тақишлар – бари бефойда эди. Охири ўша пайтда республикада энг кучли мутахассис ҳисобланган шифокорлар томонидан қўйилган «икки томонлама кохлео нервит» ташхиси билан 2-гуруҳ ногиронига айландим. Бундан кейин қандай яшаганим маълум – шифохонама-шифохона, табибма-табиб юриш, таҳқирларга аввал кўзёши, кейинчалик сукут билан жавоб бериш, тез-тез такрорланувчи депрессия, Аллоҳдан шифодан аввал сабр тилаш…\nАллоҳ сабр ва шукр қилган бандасини ноумид қолдирмайди. Яқин йиллардан бошлаб тиббиётда «кохлеар имплант» операцияси амалга оширилаётганидан хабар топдим. Бу операция ҳақида тасодифан билдим. Интернетда Жоан Милн исмли 40 ёшли туғма кар аёлнинг мазкур операция амалиётидан кейин эшита бошлагани ҳақида видеохабар тарқалган эди. Кохлеар имплант ҳақида кенгроқ маълумот олиш учун манбаларни ўргандим, мутахассисларга мурожаат қилдим. Мутахассислиги бўйича тан олинган шифокорлар текширувидан ўтиб, «двусторонния глухота» ташхиси билан имплант операцияга тавсия олдим. Ҳиндистон ва Россиялик мутахассислар ҳам буни маъқуллашди. Туғма кар эмаслигим, қийналсам-да гапира олишим, МРТ таҳлиллари – барчаси операция фойдасига эди. Аммо имплант аппарат ва операция харажати ўйлантириб қўйди. Бу анча йирик сумма бўлиб, ўзимизнинг қурбимиз етмайди… Тегишли ташкилотларга, одамларга мурожаат қилдим, қанча остоналарда сарғайдим, лекин… натижаси бўлганида бу гапларни ёзиб ўтирмасдим!\nАхир, тузалишимнинг имкони бор-ку? Ахир, жиддий эътибор беришлари учун оғир касал бўлишим шартми? Туғма кар бўлсам ҳам майли эди, одам овози нималигини билмай, соғинмай яшайверсам… Соғинганман, соғинаяпман! Ота-онамнинг овозини танигим, жигарларимнинг овозларини эслагим, умр йўлдошимнинг, боламнинг, дўстларимнинг овозларини илк бор эшитиш бахтини туйгим келаяпти! Имкон дараги чиққанидан бери йигирма йиллик соғинч уч йилга жамланиб қолгандай, жуда соғиндим!!!\nЁРДАМИНГИЗГА МУҲТОЖМАН! Ёрдам беринг. Илтимос, ачинманг, шубҳаланманг, қўлингиздан келса ёрдам беринг ёки ўқимагандай ўтиб кетинг. Постимни улашишингиз ёки «Ҳа, уни танийман, ростдан шундай», — дея гувоҳликка ўтишингиз ҳам ёрдам менга.\nАбу Ҳурайра розияллоҳу анҳудан ривоят қилинган ҳадисда Набий соллаллоҳу алайҳи васаллам: «Мусулмоннинг мусулмондаги ҳаққи олтитадир», деб айтганлар. Улардан бири мўмин киши бемор бўлса, уни бориб кўришликдир. Бугун Сизу биз ана шундай ҳақни адо этиш билан рўбарў турибмиз! Яъни бир муслима ҳамюртимизнинг дардига Яратгандан шифо тилаш, унинг тузалиши йўлида баҳоли қудрат ёрдам кўрсатиш, имкони бўлса, йўқлаб бориб кўнглини кўтариш.\n…«Эй одам боласи! Мен касал бўлдим, кўргани келмадинг», дейди.\nНабий соллаллоҳу алайҳи васаллам: «Мусулмоннинг ўз биродарига ғойибдан қилган дуоси мустажобдир. Унинг бошида бир муваккал фаришта туради. У ўз биродарига ҳар сафар яхшилик тилаб дуо қилганида муваккал фаришта «Омин! Сенга ҳам ўшандай бўлсин!» дейди, дер эдилар», деди Умму Дардо». Бозорга чиқиб, Абу Дардони топдим, у ҳам Набий соллаллоҳу алайҳи васалламдан худди шу гапни нақл қилди» (Имом Муслим ва Абу Довуд ривоят қилишган).\nАслида бир инсоннинг мушкулини осон қилиш сабабчи бўлишимизга имкон борлигининг ўзи катта бахт. Буни билган билади. Чунки қиёмат яқин қолганда одамлар эҳсонларини қўлларида кўтариб юриб, чин муҳтожларни топа олмай қолишар экан.\nҚуръони каримда яхшилик-эҳсон қилувчиларнинг сифатлари батафсил баён этилган. Улар кечалари туриб намоз ўқувчилар, тун охирида Парвардигорларидан мағфират сўровчилар, мол-мулкларидан муҳтож ва фақирларга насиба ажратувчи кишилардир. Эҳсон соҳибларига ниҳоятда улуғ ажрлар ваъда қилинган.\nБуларни бежиз келтирмаяпмиз. Иродахон синглимизга Аллоҳ дард бериб синамоқда. Неча йиллардан буён Яратганнинг тақдирига сабр қилиб келаётир. Не тонгки, яқин-яқингача бедаво деб келинган дардига даво топилиш арафасида. Бироқ тиббиё амалиёт ва муолажалар учун яхшигина маблағ талаб этилади. Шу боис у бугун бизнинг ёрдамимизга муҳтож.\nИмкони борларни қўлларидан келганча моддий ёрдам кўрсатишга чақирамиз. Сизнинг қанча эҳсон қилишингизнинг аҳамияти йўқ. Тома-тома кўл бўлур дейишади. Аллоҳнинг олдида эҳсоннинг катта-кичиги йўқ. Гарчи ўзи муҳтож бўлса-да, ўзидан орттириб ўзгага яхшилик илинганларга бериладиган ажрнинг саноғи ёлғиз Аллоҳгагина аён. Илоҳим ёрдамга ошиққан юртдошларимизни Ўзининг улуғ дарожотлари билан сийласин!\nАллоҳ розилигига эришиш йўлида беморга ёрдам беришингиз учун керакли маълумотлар\n8600 5103 1606 1758\n8600 0423 6008 9568\n8600 3329 2285 8778\nБанк орқали сумма ўтказишга:\nПластик карта ҳисобрақами: 22618000599209134001\nТранзит ҳисобрақами: 23120000600000312201\n«Ипотекабанк» АТИБнинг Самарқанд вилояти филиали\nХалқаро пул ўтказмалари учун:\nУмарова Ирода Эргашевна\nПаспорт серияси ва рақами: АВ 0880574


ҲУЖУМ | Huquq Olami\n← КУТИЛМАГАН ТАШРИФ\nДАВЛАТ РАҲБАРИНИНГ АСОСИЙ ВАЗИФАСИ →\nХХ-асрнинг 30-чи йилларида Марказий Осиёда большевиклар “босмачи” дея аташган миллий озодлик ҳаракати ҳарбий куч билан бостирилгач, ҳозирги Ўзбекистон ва Тожикистонда хотин-қизлар орасида қизил империянинг даҳрий раҳбарлари “Ҳужум” ҳаракатини йўлга қўйишди – ҳужум паранжи-чачвонга қарши қаратилган эди. Ўша даврда ўзбек ва тожик аёллар ёппасига кийими устидан паранжи кийган, юзини эса чачвон тақиб тўсган ҳолда кўчага чиқишарди. Бироқ, шаҳарларда ва, ҳатто, қишлоқларда кийими устидан паранжи киймаган, юзини эса чачвон тақиб тўсмаган “боши очиқ”, яъни, бошига фақат рўмол ўраган ёки дўппи кийган қиз-жувонлар онда-сонда пайдо бўлишарди. Ҳужумнинг моҳияти эса ўта содда эди: “Боши очиқ” аёллар қаерда кийими устидан паранжи кийган, юзини эса чачвон тақиб тўсган аёлни кўриб қолишса, дарров уни ўртага олиб унга ҳужум қилишарди – биринчи навбатда “ўранган” аёлнинг чачвонини, иккинчи навбатда эса паранжисини ечиб олишар ва гулхан ёқиб паранжи-чачвонни ўтга ташлаб ёқиб юборишарди.\nБироқ, ушбу мақолада кўтарилаётган муаммо паранжи-чачвонга мутлақо алоқаси йўқ – у Ўзбекистон ҳудудида тинимсиз ўчиб турадиган свет (электр ёритгич) муаммосига боғлиқ. Эслатиб ўтаман: мен умримнинг 12 йилини Францияда ўтказдим. Шу даврда, мен яшаган Angers шаҳрида фақат 2 (икки), яъни, ўрта ҳисобда 6 (олти) йилда бор-йўғи 1 (бир) марта свет ўчди. Мен Франциядан ватаним Ўзбекистонга қайтгач, ўтган 3 (уч) ой-у 11 (ўн бир) кун давомида ҳовлимизда свет камида 210 (икки юз-у ўн) марта ўчди!!! Солиштиринг: Францияда ҳар ОЛТИ ЙИЛда фақат 1 мартадан свет ўчган бўлса, Ўзбекистонда ҳар СУТКАда камида 2 марта свет ўчар экан!!! Францияда свет ўчмаслигига “ёмон ўрганиб” қолган эканмиз – шунинг учун бўлса керак, Ўзбекистонда свет ҳар суткада камида 2 марта ўчишига кўника олмаяпман. Бу – мени Президент Шавкат Мирзиёев ва Бош вазир Абдулла Ариповга қатор таклифлар билан чиқишга ундади. Ўша таклифларнинг бири “Францияда нега свет ўчмайди?” дея номланган бўлиб, унда советлар давридан қолган симёғоч (столба)лардан воз кечиб, ерости кабельларини тортиш системасига ўтиш таклиф қилинган эди.\nМенинг таклифларим юзасидан менга ҳукумат идораларидан қатор жавоб хатлари кела бошлади – жаъми 12 та хат ҳамда туман ва шаҳар электр тармоғидан 2 марта мутахассислар келиб кетишди. Бир неча кун илгари Гулистон шаҳрига оилавий сафар қилдик – бу менинг Франциядан қайтгандан кейин узоқ масофалик биринчи сафарим эди. Йўл-йўлакай қатор 7 ва, ҳатто, 11 қаватли ҳашаматли тураржойлар қурилганига гувоҳ бўлдик – қаёққа қараманг, кўзингиз осмонўпар ва салобатли биноларга тушади. Одамларнинг айтишича, бундай қурилишлар фақат Жиззах ва Гулистон шаҳарларидагина эмас, балки Ўзбекистоннинг барча ҳудудларида олиб борилмоқда экан. И.Каримовнинг 27 йиллик президентлик даврида бундай кенг кўламли қурилишларнинг асари ҳам бўлган эмас – бу ишлар Ш.Мирзиёев президентлиги даврининг 2 йилида амалга оширилибди.\nБугун Озодлик Радиоси: “Президент Шавкат Мирзиёев Жиззах вилоятини “илғор ҳудуд”га айлантириш бўйича фармонни имзолади. 3 январь куни имзоланган фармон матни 10 январь куни матбуотда эълон қилинди. Жиззах вилоятини комплекс ривожлантиришни давлат томонидан тартибга солиш ва бошқаришнинг самарали моделини ишлаб чиқиш тўғрисида»ги фармонга асосан 2019 йил 1 мартдан бошлаб Жиззах вилоятида “Илғор ҳудуд” синов лойиҳаси амалга оширилади” деган маълумотни эълон қилди. Бу, табиий, яхши нарса. Бироқ, мен бу эълонга ишонмадим. Ўзингиз ўйлаб кўринг: СУТКА давомида, яъни, 24 соатда свет камида 2 марта ўчиб турса, бундай ҳудудни ИЛҒОР ҳудудга айлантириб бўладими? Асло!\nМен юқорида свет ўчиш статистикаси ва мамлакатда олиб борилаётган кўпқаватли тураржойлар кўлами ҳақида бекорга ёзганим йўқ. Битта 11 қаватли уй қуришга қанча маблағ сарф бўлади, деб ўйлайсиз? Билмайсизми? Мен ҳам билмайман! Совет даврида, И.Каримов даврида ҳам, кўпқаватли имортлар қандай қуриларди? Билмасангиз, эшитинг – мен айтиб берай! Аввал қурилажак иморат ўрнида катта котлован [тшртбурчак, ҳовузсифат чуқурлик] кавланар ва унинг ёнида баҳайбат юк кўтарувчи кран [подъёмный кран] тикланарди. Ҳамма юклар – ҳар бир квартиранинг бетондан қуйилган деворлари, ҳар бир квартиранинг бетон блоклардан иборат шипи ва поли, уларни улайдиган бетон қоришмалар шу подъёмный кран ёрдамида юқорига кўтариб берилар эди.\nЭнди бир ҳисоб-китоб қилиб кўринг. Битта 11 қаватли иморат қуришга сарфланган маблағ Жиззах шаҳри ва унинг шундоққина биқинида жойлашган Тоқчилиқ ва Раваллиқ қишлоқларида свет умуман ўчмайдиган ерости кабельларини тортишга етадими-йўқми? Мен аминман – ЕТАДИ! Ортиб ҳам қолади! Нима қилиш керак? Тўғри! Ҳужум қилиш керак! Нимага ҳужум? Бу жавобингиз ҳам тўғри – столба (симёғоч)ларга ҳужум қилиш керак! Ҳозирги пайтда, ҳозирги даврда симёғочлар – анахронизмдан бошқа нарса эмас! Бу сўзни эшитмаганлар учун: Анахронизм – ўтмишнинг сарқити! Тўғрироғи – совет даврининг сарқити! СССР ўлганига эса салкам 30 йил бўлди. Ўзбекистонни совет давридан бошлаб бошқарган И.Каримов ўлганига ҳам 2 йил-у 4,5 ойдан ошди. И.Каримов даврида свет СУТКА давомида нари борса 4 ёки 5 соат берилган, сутканинг қолган қисмида Ўзбекистон зимистон ичида яшаган. Ўзбекистонни Зимбабвега эмас, Францияга айлантириш керак!


Ракета қандай тезликда учади? - Hidoyat.uz\nРакета қандай тезликда учади?\nАсосий саҳифа Мақолалар Ракета қандай тезликда учади?\nЧоп этилди Oktabr 19, 2020 Ракета қандай тезликда учади?da fikr bildirishni o'chirish\nҚандай таснифланишидан қатъи назар ҳар қандай ракета тортишиш қонунини енгиб ўтиши шарт. Бунинг учун бир сонияда 7,9 чақиримни босиб ўтиши ёки соатига 29 минг километр тезликда ҳаракатланиши зарур.\nCOVID-19 синов эди, дунё унда мағлуб бўлмоқда — БМТ


Муаммоингизни ҳал эта оласизми? | Мулоҳаза қила оладиганлар учун.\nМуаммоингизни ҳал эта оласизми?\nСентябрь 26, 2016 от mulohaza в Психологик тестлар // 0 Комментариев\nДунёда турлича одамлар бор. Кимдир ўз муаммоси, ташвишларини ўзи мустақил ҳал этади. Кимдир шундай лаҳзаларда таниш-билишларнинг этагидан тутишни лозим топади. Хўш, сиз-чи?Ушбу тест ёрдамида қандай одамлар тоифасидан эканингизни аниқлаб олинг.\nМуаммоларингиз ҳақида кимларгадир гапириб берасизми?\nа) йўқ, бу муаммони ечишга ёрдам бермайди (3 балл)\nб) ҳа, агар кўнгимга яқин одам бўлса (1 балл)\nв) ҳар доим ҳам эмас. Ҳамманинг ҳам ташвиши ўзига етиб ортади (2балл)\nКўнгилсизликка учрасангиз, қаттиқ қайғуга ботасизми?\nа) ҳа (4 балл)\nб) вазиятга боғлиқ (0 балл)\nв) сабр қиламан. Ахир эртами-кечми ҳар қандай кўнгилсизлик барҳам топади (1 балл)\nНимадандир қаттиқ жаҳлингиз чиқса, нима қиласиз?\nа) анчадан бери ўзим орзу қилган иш билан шуғулланиб чалғийман (0 балл)\nб) дўстларимникига жўнайман (2 балл)\nв) ич-этимни еб уйда ўтираман (4 балл) Яқин кишингиз сизни хафа қилса, қандай йўл тутасиз?\nа) хонамга кириб бошимни ёстиқ билан ёпаман-у, ётавераман (3 балл)\nб) сабабини суриштираман (0 балл)\nв) ким менга ачинишини билсам, ўшаларга ҳасратимни тўкиб соламан (1 балл)\nБир дақиқалик бахтга еришсангиз…\nа) бахтсизлик ҳақида ўйламайман (1 балл)\nб) бахт бир дақиқадан ўтиши муқаррарлигини билганим учун қаттиқ ҳаяжонга тушаман (3 балл)\nв) ҳаётда кўнгилсизликлар ҳам оз эмаслиги ҳақида ўйлайман (5 балл)\nПсихиатрларга қандай муносабатдасиз?\nа) уларга мижоз бўлишни хоҳламаган бўлардим (4 балл)\nб) кўпчиликка улар ёрдам бера олишади (2 балл)\nв) руҳий ҳолатини одамнинг ўзи ҳам тўғри йўлга сола олади (3 балл)\nТақдир сизнинг фикрингизча…\nа) бизни доимий синовдан ўтказади (5 балл)\nб) бизга нисбатан адолациз (2 балл)\nв) у бизни қўллаб-қувватлайди (1 балл)\nЯқин кишингиз билан жанжаллашиб қолдингиз-у, жаҳлдан тушгач, нима ҳақида ўйлайсиз?\nа) қачонлардир бирга ўтказган яхши кунлар ҳақида (1 балл)\nб) ич-ичдан қасд олиш ҳақида ўйлайман (2 балл)\nв) қачонлардан бери унинг хурмача қилиқларига чидаб келаётганим ҳақида (3 балл) НАТИЖАЛАР: 7 дан 15 баллгача. Сиз кўнгилсизлик, бахцизлик, фалокатларга босиқлик билан ёндаша оласиз. Шу жиҳатингиз яхшики, ўзингизни аяб ўтирмайсиз. Бахцизликлар қаршисида бош эгишни жуда ёмон кўрасиз. Қалбингиз ҳар қандай одам ҳавас қилса арзийдиган даражада очиқ ва тоза. Ўйлаймизки, ёстиқдошингиз буни кераклича баҳолай олади ва у сиз билан биргаўзини хотиржам тутади.\n16 дан 26 баллгача. Сиз тақдирингиздан тез-тез нолиб турасиз. Бошингизга қандайдир иш тушиб қолса, бошқаларга ағдарасиз. Уларни сабабчи қилиб кўрсатишга одатлангансиз. Сизни дарҳол кимдир юпатиши, сизга ачиниб далда бериши лозим. Бусиз тинчлана олмайсиз. Ахир, ўзингизни қўлга олишга ўргансангиз бўлади-ку! Ҳа, турмуш ўртоғингизга ҳам бу одатингиз ёқмаслиги аниқ.\nБалки бир кун келиб, жонига ҳам тегар. Ўйлаб кўринг.\n27 дан 36 баллгача. Бошингизга тушган ташвишларни мустақил бартараф эта билмайсиз. Шунинг учун бўлса керак,\nбошингизга тез- тез ташвиш тушиб туради. Ахир “Ташвиш ташвиш келтиради”, деб бекорга айтишмаган. Йўқ, бу сизнинг бошқалар билан муносабатларингизга қаттиқ таъсир этиши мумкин.\nИч-этингизни еб ётгандан кўра муаммонинг ечимини изланг. Ўйлаб кўринг, муаммолар фақатгина сизни таъқиб этмайди. Ҳар бир тирик жонзотнинг бошида бор. Шундай экан, ҳар биримиз уларга қарши кураш чораларини топа билсак, ҳаётимиз шунча енгил ва хотиржам кечади.\nМақола 648 марта ўқилган\tКомментировать Отменить ответ\tВаш электронный адрес не будет опубликован.КомментарийИмя*\nМирзиёев: «Ҳа, полвон!» 821 views | 0 comments Мирзиёевни Қозоғистонда қандай машинада олиб юришди (Фото) 747 views | 0 comments 500 сўмлик пулдаги ёзув 527 views | 1 comment Виждонини ҳам сотаётган сотувчилар ёхуд харидингиздан қониқасизми? 474 views | 0 comments Ака-уканинг кирдикорлари… 327 views | 0 comments Энг кўп ўқилган мақолалар


- 2002 йилда 7 нафар ишчи билан иш фаолиятини бошлаган корхонамизда хозирда 112 нафар ходим фаолият юритмоқда. Ҳар йили ёшлар учун янги иш ўринлари яратилади. Жорий йил ҳам 23та янги ишчи ўрни яратилди. Корхонанинг асосий қисмини ёшлар ташкил қилади, - дейди корхона директори Илхомбек Аллаберганов.\n“Афри” хусусий корхонаси мавжуд имкониятлардан оқилона фойдаланиб, самарали фаолият юритаётган тадбиркорлик субъектларидан бири ҳисобланади. Яхна ичимликлар, газланган ва газланмаган тоза ичимлик сувлари ишлаб чиқаришга ихтисослаштирилган ушбу корхонада хориж технологияси асосида 27 турдаги маҳсулот тайёрланади. – Коллежда тахсил олиб юрган пайтимда амалиётимни шу ерда ўтаганман ва коллежни тугатишим билан корхонага ишга жойлашдим. Хозирда технология сирларини пухта эгаллаб шу жамоада мехнат қилаётган биз ёшларнинг сафи кенг. Ёшларга яратиб берилаётган имкониятлардан жуда мамнунмиз, бор куч-шижоатимиз билан мехнат қилиб истеъмолчиларга сифатли махсулотлар етказиб беришга тайёрмиз, - дейди Сайёра Абдуллаева. Корхона маҳсулотлари ички бозорда аллақачон ўз ўрнини топиб улгурган. Шу билан бирга, корхона жамоаси Бухоро ва Навоий вилоятлари ҳамда Қорақалпоғистон Республикасидаги бир қанча савдо корхоналари билан ҳамкорлик қилиб келмоқда. Корхонада 19 литрлик қадоқланган тозаланган сувни истеъмолчиларга бепул этказиб бериш хизматининг йўлга қўйилгани мижозлар сафини кенгайтиришда муҳим омиллардан бири бўлмоқда. Бугунги кунда жамоанинг бу хизматидан 5000дан ортиқ хонадон ҳамда ташкилотлар фойдаланмоқда.\nКорхонанинг яна бир эътиборли жиҳати шундаки хозирда пластмасса идишлар учун қопқоқлар хамда ПЕТ (полиэтилентерефталат) капсулалар хам ишлаб чиқарилмоқда.


Жанубий Корея ва АҚШ ҳарбийлари Key Resolve машғулотларини бошлади\n08:40 / 13.03.2017\nЖанубий Корея ва АҚШ ҳарбийлари Key Resolve номли икки мамлакат ҳарбий бўлинмалари ўртасидаги қўшма ўқув машғулотларни бошлади. У Шимолий Корея билан зиддият кучайган бир вақтда бўлиб ўтмоқда, деб хабар қилган Ёнхап агентлиги.\nТаъкидланишича, 24 мартагача давом этадиган Key Resolve ўқув машғулотларида ҳарбий ҳаракатларни компьютер моделлаштирилишидан фойдаланилади.\nЖанубий Кореяга кўра, ушбу машғулотлар КХДРдан келиб чиқаётган таҳдидлар сабабли ўтказилмоқда. Пхеньян маъмурияти 12 февралда қаттиқ ёқилғида ўрта масофага учувчи «Пуккиксон-2» баллистик ракетани синовдан ўтказган эди.


Ўзбекистон глобал қарздорлик бозорига чиқиши мумкин. Бу нима дегани?\nБу ҳақда Ўзбекистон Республикаси Марказий банки раиси Мамаризо Нурмуратов Bloomberg нашрига берган интервьюсида маълум қилди.\nЎзАнинг ёзишича, Ўзбекистон жорий йилда АҚШ долларидаги иккинчи евробондларни сотувга чиқариш орқали глобал қарздорлик бозорига чиқиши мумкин, дея қайд этилади мақолада.\n“Халқаро инвесторлар мамлакатнинг кредит тарихини кўриш имконига эга бўлишлари керак. Бизнинг илк ҳаракатимиз эса тарих ҳақида маълумот бермайди, балки биринчи қадам эди“, деди М.Нурмуратов.\nМақолада, шунингдек, қуйидагилар келтирилади:\n“Марказий Осиёда аҳолиси энг кўп бўлган мамлакат сиёсатшунослари биринчи сотувдаги муваффақиятни Ўзбекистонда кечаётган ислоҳотларнинг амалий натижаси сифатида баҳолайди. Узоқ йиллик турғунликдан сўнг ўтган йили Ўзбекистонга илк бор мамлакатда амалга оширилаётган иқтисодий ва солиқ ислоҳотлари учун Халқаро валюта жамғармасининг ижобий хулосаси берилди“.\nМарказий банк раиси ўз интервьюсида бу йил тижорат банклари ҳам долларли облигацияларни сотиш имконига эга бўлишлари мумкинлигини маълум қилган.\n“Биз давлат харажатлари учун маблағ топиш мақсадида эмас, балки халқаро бозорга чиқиш учун интиляпмиз. Ташқи савдо фаолиятининг асосан долларда амалга оширилиши сабаб облигацияларни долларда сотишимиз мантиқан тўғри“, дейди Ўзбекистон вакили.\nНашрда чоп этилган мақолада Халқаро валюта жамғармасининг Ўзбекистон бўйича берган баҳолари яна бир бор ёдга олинади. Хусусан, Ўзбекистон ислоҳотларнинг дастлабки босқичини муваффақиятли амалга оширгани, эндиликда эса кенг кўламли таркибий қайта қуришдаги истиқболларни белгилаб олиши зарурлиги тилга олинади.\nЎзбекистонда жорий йилда иқтисодий ўсиш суръати 5,5 фоизни, келгуси йили эса 6 фоизни ташкил этиши эслатиб ўтилади.\nКиритилди: 15:24 10.07.2019. Ўқилди: 2533 марта. Фикрлар сони: 0 та.


USB-флешкани компьютердан қандай чиқариб олиш керак? | Maslahat.uz\nМаълумотларни ёнда олиб юришда USB-флешкалардан яхшиси йўқ. Компьютердан тортиб ТВ-тюнергача, буёғи автомашина плеери ва смартфонларгача тушаверади. Биласизми, битта эҳтиётсизлик ана шу беминнат дастёримизнинг бошига етиши мумкин. Қандай қилиб? Масалан, компьютерда ишлатиб бўлгандан сўнг хавфсиз режимда ажратиб олинмаганда.\nХавфсиз режимнинг ўзи нима?\nАгарда флешкани компьютерга (ёки смартфонга) қандай улаган бўлсак ва шундай чиқариб олсак — бу хато. Бу хавфсиз режимга амал қилмаслик ҳисобланади. Оқибатда энг камида флешканинг ичидаги маълумотларимиздан айрилишимиз ёки бундай ҳаракатлар такрорланаверса флешканинг ўзи ҳам яроқсиз ҳолатга келиб қолиши мумкин. Флешка компьютерга уланганида унинг бир қисмига айланади — бу жараённи битта механик ҳаракат билан узиб қўйиш ярамайди.\nЭнг тўғри йўл — флешкани аввал компьютердан ўчириш, кейин узиш. Бу компьютердаги бир-иккита оддий ҳаракатлар орқали амалга оширилади. Флешка компютерга уланганида (смартфонларда ҳам шундай) қўшимча хотира қурилмаси улангани ҳақидаги қайднома чиқиб туради: компьютерда экран пастки панели ўнг бурчагида, смартфон ва планшетларда хотира бўлимининг ичида.\n«Windows». Экран пастки панели ўнг бурчагидаги тегишли ёрлиқ ёки проводникда флешкани топиб «извлечь» («чиқариш») функцияси ёрдамида уни чиқариб олиш керак. Смартфонларда эса хотира бўлимида ташқи сақлагични ажратиш функцияси ёрдамида флешга ажратилади. Хавфсизлик режими мана шу.\nСаккизинчи авлодидан бошлаб «Windows» тизимлари USB-сақлагични хавфсиз ажратиш ҳақида огоҳлантирмайди, бор-йўғи маълумотлар йўқолиб қолганини билдиради.\n«MacOS». Флешкани компютердан ажратишда сичқончанинг ўнг тугмаси экрандаги иш столида жойлашган USB-сақлагич устида босилиб «извлечь» функцияси танланса ёки флешка ёрлиғи саватчага ташлаб юборилса кифоя.


«Барселона» «Челси» ҳимоячисини эркин агент сифатида таклиф этмоқчи\n«Челси» ҳимоячиси Сесар Аспиликуэта ёзда жамоасини ўзгартириши мумкин, дея ёзмоқда El Nacional.\nМанба хабарига кўра, 32 ёшли ҳимоячи фаолиятини Испанияда давом эттириши мумкин. «Барселона» «Челси» ҳимоячисини ёзги трансфер ойнасида эркин агент сифатида ўз сафига қўшиб олмоқчи. Сесарнинг амалдаги келишуви 30 июнь куни якунига етади.\nИспаниялик ҳимоячи 2012 йилдан буён Лондон клуби сафида тўп сурмоқда. Transfermarkt Аспиликуэтани 13 млн еврога баҳолаган.\nМаълумот учун, Сесар АПЛ жорий мавсумида 9 ўйинда майдонга тушиб, 2та голли узатмани амалга оширган.


Иймоний ҳислар | Muslimaat.uz\nУкраиналик Марямдан мактуб\nАллоҳ таолонинг иродаси билан Исломга келганимдан жуда мамнунман.\nБу борада “Islam.uz” ҳамда “Muslimaat.uz” жамоаси менга ёрдам бериб, қўллаб-қувватлаб келмоқдалар. Барчаси учун сизларга миннатдорчилик билдираман. Одатда ўйларим, кечинмаларимни сизлар билан ўртоқлашаман. Чунки сизларнинг далдангиз мен учун муҳим доим!\nМуқаддас Рамазон ойида барча ҳиссиётлар жўш уради, қалб ва кўнгил мусаффолашади. Баъзан юрагингдаги кечинмаларингни бўлишгинг келади.\nИслом динидан йироқ бўлган одамлар орасида яшаб, ишлаётганим учун гоҳида тушунмовчиликларга, аммо кўп ҳолларда қизиқишга ҳам дуч келаман. Турли хил саволлар ҳам етарлича. Масалан:\n– қандай қилиб хотиржамликни сақлаган ҳолда мижозларга доимо кулиб, самимий муносабатда бўламан, айниқса, нодўстона (ёмон) муомалада бўлаётганлари билан;\n– қандай қилиб ва нима учун Исломга келдим;\n– қандай қилиб кунига 12 соат ишлаб, ҳар куни 100 дан ортиқ одам овқатланадиган ошхона олдидан ҳушимдан кетмаган ҳолда ўтиб, рўза тутаман;\n– умуман, иймон келтирмоқ нима ўзи?\nЎйланиб қолдим… Нима деб тушунтирсам экан… қандай сўзлар билан? Ахир буни сўз билан ифодалаш мумкин эмас, киши уни ҳис қилиши керак… Кўпчилик ака-ука, опа-сингилларимиз одатда бу ҳолатни иймон лаззатини тотиш, дея таърифлашади.\nҚалбимда иймон уйғонган лаҳзаларни жуда яхши эслайман. Кўнглимда жойлашиб, ҳаётимни, иншааллоҳ, фақат яхши тарафга ўзгартиряпти. Алҳамдулиллаҳ!\nБуни нима билан солиштирсам ва ўзимнинг мисолимда қандай ифодаласам экан? Сўз бойлигим етмайди, бироқ уриниб кўраман…\nИймон қалбга қандай жо бўлади? Бу худди ичингга нур кириб, қуёш порлагандай гўё. Шунчалик иссиқ, шунчалик ёрқин порлайдики, одамнинг ички ва ташқи дунёсини таниб бўлмас даражада ўзгартириб юборади. Дунёдаги ҳаётинг маъно касб қила бошлайди! Яратган Зотнинг марҳамати ила тўғри йўлга, ҳақ йўлга қайта бошлайсан. Бу йўлда давом этар экансан, ҳар бир қадамда ичингдаги нур сени шундай қувват, ёғду билан қамраб оладики, жим кета олмайсан киши. Алҳамдулиллаҳ, биз – мусулмонлармиз! Ўйлайманки, бу ҳиссиётлар сизларга ҳам таниш.\nИймон таъми, лаблардаги иймон лаззати… ҳар ким бу кечинмаларни ўзича ифодалайди. Мен эса уни қуёшга таққослайман. Иймон – бу доим илиқлик, доим ёруғлик бағишловчи ичингдаги зиёдир.\nБу – эрта саҳардаги ёқимли шуъла. Янги бир кунингга Яратган Зотга ҳамдлар айтиб, уни барака билан тўлдиришини, ана шу барака нафақат сенинг ўзингга, балки яқинларингга ҳам икки дунёда манфаатли бўлишини дуо ила сўрашингдир.\nБу – ёз қуёшининг чошгоҳдаги нурлари. Улар сенга танлаш ҳуқуқинг борлигини эслатади: қиёмат кунидаги куйдирувчи жаҳаннам олови ёки жаннатнинг илиқлиги-ю ёруғлиги…\nБу – уфқдаги шафақ кабидир. Яшаган кунинг учун миннатдор бўлиб, «яхши амаллар тарозуси» оғирлашганига ва жаннатга яна бир қадам яқинлашганингга умид боғлашингдир.\nИймон мен учун…\nБу – ичингдаги зиё калбингни ёритиб, уни меҳр-муҳаббатга тўлдиришидир!\nИчингдаги зиё ақл-идрокинггача сингиб, уни ҳақиқий илмлар билан бойитишингдир. Бу эса ўз навбатида ахлоқинг, теварак-атрофга бўлган муносабатингнинг ўзгаришига сабаб бўлиши, эътиқодингнинг қатъийлашишидир.\nИчингдаги зиё нурлари кўзларингга етиши ва оламнинг турфа хил рангларда жилваланишидир. Кўзларинг, қалбинг осмонни, булутларни, табиатни, ойна ортидаги сайроқи қушларни, ҳаттоки визиллайдиган ва чақадиган чивинларни кўриб қувнашидир. Ва барчаси учун Аллоҳ таолога ҳамдлар айтишинг, ҳар бир сония учун!\nИчингдаги зиё ташқарига интилиб, оғзингдан чиқаётган сўзларнинг мулойимлашиши, теверакка бўлган муносабатинг яхшиланишидир. Ахир одамлар сенинг тимсолингда Исломни танишади-ку! Бу эса алоҳида масъулият.\nИчингдаги зиё қулоқларинггача бориб, эшитаётган маълумотларни ҳақиқат ёки ёлғонга ажрата олишинг, бундан қалбингдаги нур янада ёрқинроқ порлашидир. Алҳамдулиллаҳ!\nБеш вақт намоз, Қуръон тиловати туфайли ичингдаги зиё бутун вужудингни тартибга солиши, қалб-кўнглингни юмшатиб, қийин вақтларда куч бағишлашидир. Ахир қуёш энг булутли кунда, улар ортида кўринмаса ҳам, ёруғлигини аямайди-ку!\nИймон – мана шу! Ҳа, айнан шу йўсинда у қалбимга жо бўлди. Ва айни шундай қалбимда яшамоқда!\nБуни сўзлар билан ифодалаш қийин. Аллоҳнинг марҳамати ила уни фақат ҳис қилиш мумкин, юракка кириб, чулғаб олишига қўйиш керак. Алҳамдулиллаҳ! Ҳиссиётларим тўлиб-тошмоқда!!!\nУларни сизлар билан бўлишгим келди!\nАллоҳнинг раҳмати – Рамазон муборак бўлсин!\nҲар биримизнинг алоҳида ва ҳаммамизнинг биргаликда яхши амалларимиз кўпайсин!\nИкки дунё саодатига эришишлик муяссар бўлсин!\nПайғамбаримиз Муҳаммад соллаллоҳу алайҳи васаллам орзу қилган энг катта, энг тақводор уммат бўлиш насиб айласин!


«Чет эл букмекерлик идоралари Ўзбекистонда расмий фаолиятга рухсат берилишини кутмоқда» - Zamin.uz\n22:45 / 07.01.2021\n«Чет эл букмекерлик идоралари Ўзбекистонда расмий фаолиятга рухсат берилишини кутмоқда»\nЎзбекистон ҳудудида 2021 йилнинг 1 январидан бошлаб бумекерлик фаолияти билан шуғулланишга рухсат этилиши тўғрисида Президент фармони эълон қилинганди.\nLogin Cаsino портали Париматч компаниясининг МДҲ мамлакатлари бўйича ижрочи директори Дмитрий Сергеев билан Ўзбекистондаги букмекерлик бозори ҳақида суҳбат қурди, дея хабар қилмоқда Spot"га таяниб Дарё нашри.\n«Ҳозирча ўзбек бозорига кириш тўғрисида режа тузиш қийин масала. Пандемия сабаб Ўзбекистонда букмекерлик фаолиятини расмийлаштириш номаълум муддатга ортга сурилди. Қонунчилик билан боғлиқ масалалар, айрим ҳуқуқий ҳужжатлар ва бошқалар ҳал бўлган тақдирда, энг эрта ҳолатда 2021 йилнинг июнидан фаолият бошланиши мумкин.\nЎзбекистонда букмекерлик идоралари, онлайн-казино ва бошқа шунга ўхшаш хизматлар узоқ вақт тақиқ остида турди. Бу ҳолатнинг қайта кўриб чиқилиши резонансга айланди.\nБукмекерлик фаолиятига рухсат берадиган лицензия Капитал бозорини ривожлантириш агентлиги томонидан тақдим этилади. Бундан ташқари барча онлайн мижозларнинг кирим ва чиқимлари назорат қиладиган марказ ташкил қилинади. Ҳозир шундай ҳолат Қозоғистонда бўлмоқда, 4 январдан у ерда шунга ўхшаш марказ фаолиятини бошлади.\nУмумий ҳолатни инобатга олиб гапирсам, Ўзбекистонни ривожланиш учун жуда истиқболли бозор деса бўлади. Бунга сабаб аввало аҳоли сонининг кўплиги — деярли 33 миллион киши. Бироқ ўзбек бозорида 2021 йилда букмекерлик идоралари актив тарзда пайдо бўлади деб айтиб бўлмайди. Улар катта эҳтимол билан аввалига вазиятни кузатади.\nЎзбекистонда букмекерлик идораларининг расмий фаолияти борасида гапиришга ҳали эрта. Аслида ҳукумат 2021 йилнинг 1 январидан букмекерлик лицензияларини бериши керак. Бироқ бу қандай шартлар асосида амалга оширилиши ҳали номаълум.\nШунингдек, букмекерлар қандай ва қанча солиқ тўлаши ҳам номаълум. Сабрли бўлиш ва илк янгиликлар чиқишини кутиб ўтириш керак бўлади.\nЎзбекистон бозори МДҲдаги кўплаб букмекерлик компанияларида қизиқиш уйғотмоқда. Бироқ бозорга кириш катта эҳтимол билан улкан имконият ва техник тайёргарликка эга «катта ўйинчилар»да амалга ошади. Яъни, бозорнинг катта қисмини йирик компаниялар эгаллаб олади ва қолганларга улар билан рақобат қилиш қийинчилик туғдиради.\nБукмекерлар спорт жамоалари ва атлетларга ҳомийлик қилади. Нафақат, футбол клублари, балки, маҳаллий ва халқаро чемпионатларга ҳомийлик қилиш мумкин бўлади. Шу сабаб букмекерлик бозори мамлакат спорт ривожига катта туртки бўлади. Менимча бу катта муаммолардан бири бўлган ҳомийлик пулларининг етишмаслигини бартараф этишга ёрдам беради.\nМасалан Ўзбекистонда футбол, бокс, хоккей спорт турлари машҳур — букмекерлар пулларига эса чемпионатлар ўтказиш, клублар ташкил қилиш, жамоаларни йиғинга юбориш ва бошқаларни амалга ошириш мумкин.\nШу билан бирга 2020 йилда мамлакатда онлайн букмекерлик бозори сояда ишлашни давом эттирмоқда ва тахминан 80 миллион доллар даромадга эга. Агар букмекерлик фаолиятига расман рухсат этиладиган бўлса, кейинги уч йилда бозор беш баробарга ўсиши мумкин», — дейди Дмитрий Сергеев.\nЭслатиб ўтамиз, Ўзбекистон Президентининг 2019 йилнинг декабридаги «Ўзбекистонда футболни ривожлантиришни янги босқичга олиб чиқиш чора-тадбирлари тўғрисида»ги фармонига асосан, 2021 йил 1 январдан букмекерлик фаолиятига рухсат берилади.\nбукмекерлик Ўзбекистон «Замин» янгиликларини «Вконтакти»да кузатиб боринг\nЯнгиликлар » Спорт » «Чет эл букмекерлик идоралари Ўзбекистонда расмий фаолиятга рухсат берилишини кутмоқда»


Нима учун узоқ вақт давомида ёлғиз қолиш хавфли?\nЁлғизлик ва жамиятдан вақтинча дам олиш — иккита бир-биридан фарқ қилувчи тушунчалар. Агар тобора одамлар билан мулоқот қилишни истамай, вақтингизни уйда ўтказаётган бўлсангиз, ҳеч қаерга бормай, атрофдагилар билан суҳбат қуришга эҳтиёж сезмасангиз, у ҳолда ана шу мақолани ўқинг.\nЁлғизлик кайфиятнинг кескин ўзгариши, агрессиянинг авжига чиқиши ва ҳиссий саботсизлик билан кўпинча бирга юради.\nЎлим ҳақидаги фикрлар\nЖонига қасд қилиш фикри кўпинча ёлғиз кишиларнинг хаёлига келади. Албатта, бундай ҳолат жуда кўп машҳур кишилар билан содир бўлган вазиятлар жуда кўп. Бироқ статистик маълумотларга кўра, кўпинча ёлғиз кишилар ўз жонига қасд қилишади.\nДепрессия нафақат ёлғизлик туфайли юзага келади. Балки айнан шу омил уни қўзғатиши мумкин. Ҳатто инсон ўзи онгли тарзда жамиятдан четланиш ҳолатида ҳам у ўзини кераксиз ва ташлаб кетилгандек ҳис этади. Натижада оғир депрессия шаклланади.\nСпиртли ичимликларга мойиллик\nЁлғизлик доим сурункали алкоголизмга олиб келади. Уни доимий равишда истеъмол қилиш асаб тизими ва организм фаолиятини ишдан чиқаради.\nМияни қайта ишга тушириш – стресс, депрессия ёки ижодий инқирозни енгиб ўтиш учун 8 та ғоя\n23:12 / 16.02.2021\nЯпонияда ёлғиз одамлар ҳисоблаб чиқилади\n21:04 / 23.12.2018\nКатта шаҳардаги одамлар ёлғизликдан азият чекишади. Буни қандай тўғрилаш мумкин?


“Ўзбекистонда қонунни бузмасликнинг иложи йўқ” - BBC O'zbek\nImage caption Ўзбекистонда ишлаш ва бизнес юритиш имконияти йилдан йилга ёмонлашаётгани айтилади\nҚўл остида 38 тагача одам ишлатган тадбиркор бизнес қилишга имкон йўқлигидан Россияга кетишга мажбур бўлган. Бир вақтлар давлатга 7-8 минг доллар солиқ тўлаб турган Қодирбек энди Россия шаҳарларининг бирида омборда ишламоқда. У Ўзбекистонда қонунни бузмасдан ишлаш имкони йўқлигини айтади.\nИсми ўзгартирилган Қодирбек кўп йиллар Ўзбекистонда тадбиркорлик қилган.\nОйига ўртача 4-5 минг доллар соф фойда кўрган Қодирбек сўнгги йилларда фойда кўришнинг ўрнига сунъий тўсиқлар туфайли зарарга кириб борган.\nБи-би-си ҳозир Россия шаҳарларининг бирида омборхонада ишлаётган Қодирбек билан боғланиб Ўзбекистондаги бизнесини ташлаб бошқа юртларга кетишга нима сабаб бўлганини сўради.\nҚодирбек: Ишимиз тўхтаб қолди. Хом ашё ва газ олиш муаммога айланиб қолди. Рақобат ҳам кучайиб кетди, нарх наво тушиб ўзини ўзи оқламай қолди. Бизнес тили билан айтганда, ишимиз тўхтаб қолди, “синдик”.\nБи-би-си: Хом ашё ва газ нима сабабдан тўхтаб қолди?\nҚодирбек: Биринчидан, хом ашёнинг нархи қиммат бўлиб кетди. Оҳактошнинг бир куб метри 68 минг сўмга кўтарилиб кетди. Газнинг нархи ҳам ҳар йили икки мартадан кўтарилаверди, лекин бозордаги нарх маҳсулотимизнинг таннархига тўғри келмай қолди. 5 фоизлик солиқ билан бизга даромад келмай қолди. Маҳсулотни экспортга чиқарадиган бўлсак, биз у валютани оломаймиз ҳам, ҳеч қаерга сотолмаймиз ҳам. Фақат ҳисоб рақамингизда туравергандан сўнг у пул савдо айланмасидан чиқиб кетади. Шунинг экспорт ҳам бизга бефойда бўлди.\nБи-би-си: Хом ашё нарзи кўтарилиб кетган бўлса, нима сабабдан маҳсулотнинг баҳосини кўтармадингиз?\nҚодирбек: Кўтарсак ҳеч ким олмай қўярдида. Инқироз бошланганидан сўнг цементнинг нархи тушиб кетди, қурилишлар кам бўляпти. Қурилиш оз бўлганидан сўнг бизнинг маҳсулотга талаб камайиб кетди.\nБи-би-си: Ўзбекистонда ишлаб чиқарувчилар ва маҳсулотини экспорт қилувчиларга кенг шароитлар яратилаётгани бот бот айтилади. Сиз нима учун экспорт орқали фойда кўриш имконсиз демоқдасиз?\nҚодирбек: Сабаби биз маҳсулотни Қозоғистонга темир йўл орқали чиқарамиз. Чегарадаги Сариоғоч станциясигача бўлган темир йўл тарифлари жуда ҳам қиммат. Битта вагонга 6 миллион сўм (Марказий банки курси бўйича 2400 доллар. Би-би-си таҳр). Кейин вагон олиш жуда ҳам қийин, сифатли вагон олиш ундан ҳам мушкул. Ўзбекистон темир йўлларининг вагонлари жуда ҳам сифатсиз. Қозоғистон томонидан бизга нисбатан турли эътирозлар бўлди. Вагонларинг сифатсиз, маҳсулот тўкилиб, очилиб кетяпти, дейишди. Бир марта бизнинг маҳсулот ўз манзилига кетаётганда Ўзбекистон вагони очилиб кетгани учун ярми тўкилиб кетган. Кейин Қозоғистон томони эътироз билан чиқди. Гап бунда ҳам эмас. Тушган валютани сиз сотолмайсиз. Ўзингизнинг ихтиёрингиздаги пул эмас. Фақат чет элга кўчириб бирорта асбоб ускуна олиб кела оласиз. Тадбиркор ўз ҳисобидаги пулни ўз истаганича тасарруф қилолмайди. Масалан, долларнинг курси қора бозорда 4600 бўладиган бўлса, давлатга сотсангиз у Марказий банк курсида олади. Бу тадбиркорга умуман тўғри келмайди. Ҳамма жойда экспорт яхши нарса, аммо биздаги экспорт тадбиркорнинг оёғидан чалади. Шунинг учун тадбиркорнинг манфаатларига тўғри келмагани учун экспортга унча кўп қизиқмайди.\nБи-би-си: Лекин матбуотда тадбиркорларга кўплаб шароитлар яратилаётгани таъкидланади, Президент Каримов уларни ўз ҳимоясига олганини айтади. Нима учун сиз тадбиркорлик қила олмадингиз? Сизга ўзхшаганлар қанчани ташкил қилади?\nҚодирбек: Ўзбекистонда 90 фоиз тадбиркор шунақа шартларда ишлайди. Айниқса, савдо соҳасида қонуний ишлайдиган тадбиркорнинг ўзи йўқ.\nБи-би-си: Сиз қурилиш соҳасида ишлар эдингиз, бизнесингиз юришмаганидан сўнг бошқа соҳада омадингизни синаб кўрмадингизми?\nҚодирбек: Ҳамма соҳада орқага кетиш бўляпти. Бюджет соҳасида нима бўлаётгани аён. Қуллик бўляпти. Пахтага мажбурлайди. Маошни карточга кўчиради. Бирорта яхши соҳанинг ўзи йўқ.\nБи-би-си: Сиз Ўзбекистонда кичик тадбиркор эдингиз, қўл остингизда 38 тагача одам ишлаган. Энди Россияда омборхонадла ишлаяпсиз. Қандай ҳис туйғулар бор?\nҚодирбек: Мажбурликдан келганмиз. Лекин бу ерда нақд пул бор. Ҳеч қандай муаммо йўқ. Ойликларни вақтида беради. Агар ўзимизда иш яхши бўлиб турганида ҳеч ҳам бу томонларга келмас эдим. Мажбурликдан келдик. Ўзбекистонда тадбиркор бўлсангиз ҳоким, солиқчи, валюта жиноятига қарши департаментининг олдида ўзингизни ҳудди муттаҳамдек сезиб юрасиз. Аслида, солиқ тўловчи сифатида тилингиз узун бўлиши керак. Тўлаётган солиқлардан улар ойлик олаяпти. Тадбиркорда Ўзбекистон бюджетини тўлдиряпман дейдиган ҳиссиёт йўқ. Чунки қонунлар жуда ҳам инжиқ ва мураккаб. Қонунни бузмасликнинг иложи йўқ. Бу қасддан шундай қилинган. Негаки, тепада турган солиқчи, департамент, ҳокимиятдагиларга нон қилиб қўйган. Шунақа нарсалардан безор бўлганимдан ҳам кетиб юбордим.


ИнтерФУТБОЛ :: Роналдунинг бизнес ишлари ёҳуд CR7нинг бир соати миллион еврога тенгми?\nЯқиндагина чоп этилган Football Learks: The Dirty Business of Football китобида жуда кўплаб қизиқарли маълумотлар мужассам. Мисол учун, Криштиану Роналдунинг 4 соатлик даромади хусусида ёзилган боб ҳар кимни ҳайратга солиши тайин.\nКитобда қайд этилишича, Роналдудан ижара асосида фойдаланиш имкони бор. Ҳа, ҳа, шундай, гарчи бунга ишониш қийин бўлсада. Аниқроқ ифода этсак, португалиялик юлдузни ...унинг ўзидан ижарага олиш мумкин.\nФутболчи шу мақсадда Ronaldo~s image rights company, Multisports - Image Management фирмасига асос солган ва у орқали ижара келишувини туза олади. Маълум бўлишича, 2013 йили Саудия Арабистони компанияларидан бири худди шундай қилган ва 4,5 соатлик ижара учун Криштиануга нақ 920 миллион фунт (миллион евродан кўп!) тўлаган. Бошқача айтганда, Роналду шунинг ортидан соатига 200 минг фунтдан кўпроқ гонорар олган!\nЭслатиш ўринли, бу португалияликнинг «Реал»даги ҳафталик маоши (солиқ тўловларидан кейинги сумма назарда тутилмоқда) миқдоридан нақ икки барабар кўпдир. Хуллас, голеадор футболчи ўша шартномага кўра, Саудия компаниясининг реклама иши ва махсус фотосессияда қатнашган, ўзининг ижтимоий тармоқдаги саҳифаларида ижарачи ҳақида 2та изоҳ қолдирган ва шахсий дастхати босилган «Реал»нинг 5тагина оригинал футболкасини тортиқ этган.\nШунингдек, ўша компанияга кун давомида ҳудудий рекламаларида Криштиану суратидан фойдаланиш ҳуқуқи берилган. Атиги бир кун ва миллион фунт!\nУмуман, жаҳон футболида бундай бизнес шакли бор ва тобора тараққий этмоқда. Биламизки, футболчилар шартномада кўрсатилган маошни тўлиқ олмайдилар. Зеро, турли мамлакатларда даромад солиғи миқдори турлича. Дейлик, айрим давлатларда солиқ фоизи жуда баланд. Хуллас, ўзини ижарага бериш кўринишидаги бир ёқлама бизнес бюджетни тўлдиришда жуда асқотади.\nFootball Learks: The Dirty Business of Football китоби Der Spiegelнинг германиялик журналистлари - Михаэль Вальцингер ва Рафаэль Бушман томонидан ёзилганини ҳам алоҳида айтиш ўринли. Юқорида таъкидланди, асарда футбол четидаги ишлар юзасидан етарлича қизиқарли маълумотлар берилган. Мисол тариқасида Поль Погбанинг «Ювентус»дан «МЮ» сафига 89 миллион фунт эвазига ўтганига тегишли фактларни айтиш мумкин.\nАниқланишича, француз футболчисининг шахсий агенти Мино Райола шу трансфер ортидан йиллар давомида 41 миллион фунт олар экан. Айтганча, Райоланинг яна бир мижози - Златан Ибрагимовичга дахлдор янгилик ҳам бор. Расмий ҳужжатларга биноан, Ибрагимович ҳам, Погба ҳам «МЮ»да ҳозирда кўрсатилганидан анча кўп маош олишади.\nХусусан, Полнинг ҳафталик маоши 165588 фунтга тенглиги баён қилинган. Лекин амалда унинг 7 кунлик иш ҳақи чамаси 250000 фунтни ташкил этади. Ғалати, жуда ғалати, шундай эмасми?\n12:56 Игор Йелич: «Локомотив» ҳали 1-поғонага албатта қайтади» (0)\n12:33 Хорватия ЖЧ-2018га борадиган футболчилар рўйхатини эълон қилди (0)


“Аёллар қаноти” фаоли ташаббуси билан иссиқхона ташкил этилди — Teletype\n“Аёллар қаноти” фаоли ташаббуси билан иссиқхона ташкил этилди\nТоморқа ризқ-рўз, қўшимча даромад манбаи, бандликни, арзончиликни таъминлашнинг самарали йўлидир. Айниқса бугунги синовли кунларда ернинг ҳар бир қаричидан унумли фойдаланиб яхши даромад олиш ниҳоятда муҳим аҳамиятга эга.\nАҳоли орасида юриб бу борадаги ишларни тизимли амалга оширишда бугун депутатлар ҳам фаол қатнашмоқда.\nШу жумладан, Ўзбекистон Экологик партияси Халқ депутатлари Юнусобод тумани Кенгаши депутати, “Аёллар қаноти” фаоли Лола Облақулова ташаббуси билан ўзи туғилиб ўсган Навоий вилоятининг Навбаҳор туманида истиқомат қиладиган эҳтиёжманд оилаларга томорқа ерлардан унумли фойдаланиш ва фарзандларини ерга, она табиатга меҳр бериш мақсадида эрта баҳор кунларида иссиқхона ташкил қилиб берган эди.\nНатижада шу хонадонда истиқомат қилувчи 3 нафар ёшларнинг бандлиги таъминланди. Ҳозирги кунда иссиқхонада қишлоқ хўжалиги маҳсулотлари яъни помидор ва бодринг етиштирилиб, туман марказий бозорига арзон нархларда етказиб берилмоқда.\n“Аёллар қаноти” фаоли Л.Облақулова эҳтиёжманд оилаларга мадад бўлиш, уларга имкон қадар ёрдам беришга ҳаракат қилиб жонбозлик кўрсатиб келмоқда.\nЎзбекистон Экологик партияси Юнусобод тумани партия ташкилоти


Форум доирасида 37 нафар хотин-қизнинг бандлиги таъминланди\nТуман Бандликка кўмаклашиш маркази раҳбари Ўткир Исломовнинг хотин-қизлар бандлигини таъминлаш борасида амалга оширилаётган ишлар хусусидаги ахбороти тингланди.\nЎзбекистон Халқ демократик партияси Бухоро вилояти кенгаши томонидан Ромитан туманининг “Қалайчорбоғ” маҳалласидаги “Оромитан” болалар оромгоҳида туман ҳокимлиги билан ҳамкорликда аёллар Форуми бўлиб ўтди.\nФорумни туман ҳокими Хуршид Тоҳиров кириш сўзи билан очди. Аҳолининг ижтимоий ҳимояга муҳтож қатламини аниқлаш ҳамда қўллаб-қувватлаш, ишсиз хотин-қизлар ва ёшларнинг бандлигини таъминлаш борасида амалга оширилаётган ишларга тўхталди. Давлат раҳбари томонидан бу борадаги тизимли ишлар давом эттирилаётганлиги алоҳида қайд этди.\nТадбирда сўзга чиққан партия вилоят кенгаши раиси Зулфия Туйева эҳтиёжманд оилаларни камбағалликдан чиқариш, мазкур йўналишдаги ишларни самарали ташкил этиш, ишсиз хотин-қизларни турли касбларга ўқитиш орқали уларни “Темир дафтар”дан чиқариш муҳимлигини эътироф этди. Жойларда “Темир дафтар”ни шакллантиришда ижтимоий адолат тамойилига амал қилиш, бунда ошкоралик ва шаффофликни таъминлаш ҳар бир идора ва масъуллар зиммасидаги муҳим вазифа экани таъкидланди.\nТуман Бандликка кўмаклашиш маркази раҳбари Ўткир Исломовнинг хотин-қизлар бандлигини таъминлаш борасида амалга оширилаётган ишлар хусусидаги ахбороти тингланди. Форумда Бандликка кўмаклашиш маркази аёллар ва ёшлар учун 894 та бўш иш ўрни билан иштирок этди. Маҳаллаларда “Аёллар дафтари”га киритилган 37 нафар хотин-қизларга таклиф қилинган бўш иш ўринлари маъқул келиб, улар шу куннинг ўзида тегишли корхона ва ташкилот билан меҳнат шартномаларини имзолашди.\nТумандаги “Варнет” ҳамда “Ромстар” каби йирик ишлаб чиқариш корхоналарига хотин-қизларни ишга жойлаштириш масаласи ҳам ўрганилди. Форум доирасида кам таъминланган оилаларга имтиёзли кредитлар ажратиш хусусида тушунчалар берилди. Хотин-қизлар тадбикорлиги маркази томонидан сартарошлик, пазандачилик ва тикувчилик йўналишларида касб-ҳунарга ўргатилган аёлларга сертификатлар топширилди.\nПахта мавсумида отрядлар таркибида ташаббус кўрсатаётган илғор теримчи аёллар ташкилотчилар томонидан рағбатлантирилди. Форум якунида 4 фоизли грант асосида Бухоро давлат университетига ўқишга қабул қилинган 4 нафар талаба қизга эсдалик совғалари топширилди.


БИР КЕЛИБ КЕТИНГ ҚИШЛОҒИМИЗГА... » "Жиззах ҳақиқати" ва "Джизакская правда" газеталари таҳририяти сайти\n"Жиззах ҳақиқати" ва "Джизакская правда" газеталари таҳририяти сайти » Қарор ва ижро » БИР КЕЛИБ КЕТИНГ ҚИШЛОҒИМИЗГА...\nБИР КЕЛИБ КЕТИНГ ҚИШЛОҒИМИЗГА...\n23 февраль 2018 16:34 Просмотров: 145 Комментариев: 0 Напечатать\nПрезидентимиз раҳбарлигида юртимизда инсон манфаатлари устуворлигини таъминлаш, одамлар турмуш маданиятини юксалтиришга қаратилган кўламли ислоҳотлар амалга оширилаяпти. Жумладан, мамлакатимиз аҳолисининг асосий қисми яшайдиган қишлоқларни обод этиш, иш ўринлари яратиш, соқлиқни сақлаш, таълим, тадбиркорлик ва хизмат кўрсатиш каби соҳаларни тараққий эттириш чоралари кўрилаётир. Айни вақтда вилоятимизнинг Манас қишлоғида ҳаётга татбиқ этилаётган "Обод қишлоқ" дастурини бу йўналишдаги самарали тадбирлар сирасига киритиш мумкин.\nУшбу дастурни амалга оширишга бир қатор вазирликлар, республика вилоят, туман миқёсидаги идоралар, корхоналар, давлат ва жамоат ташкилотлари жалб этилган. Эътиборлиси, мазкур дастур Манас қишлоғи билан чекланиб қолмайди. Республикамизнинг барча ҳудудларида шундай намунавий қишлоқлар юзага келтирилади. Манас эса бу йўналишда ибрат вазифасини ўтайди.\nТаҳририятдан "Обод қишлоқ" дастурининг амалга оширилиши тўғрисида мақола тайёрлаш топшириғини олгач, вилоят марказидаги "Эски шаҳар" деҳқон бозори ёнидаги бекатга йўл олдик. Манзилни айтганимизда, ҳайдовчи жилмайиб "Ҳозир ҳамма Манасга бораяпти, кўрсангиз қишлоғимиз арининг уясига ўхшаб қолган, ҳамма ўша ерда", деди. Дарҳақиқат, машина дарровгина тўлди. Ҳайдовчи бора-боргунча Манасда қилинаётган ишлар ҳақида гапира кетди. Унинг қишлоғидан, юз бераётган ўзгаришлардан, Президентимизнинг халққа қайишаётганлигидан фахр туяётганлигини яққол сезиш мумкин эди.\nБиз қишлоқнинг "Чилонзор" кўчасида автомашинадан тушиб қолдик. Бу кўчадан юриб бўлмасди. Чунки турли қурилиш техникаларининг қатори узилмас, кимлардир электр сими тортаяпти, яна кимлардир йўл чеккасидаги аллақачон муддатини ўтаб бўлган эски лотокларни ковлаб олиб, янгисига жой ҳозирлаяпти. Кўпдан кутганимиз — бир неча кун илгари ёққан қор туфайли юзага келган йўл чеккалардаги лой иш суръатига заррача таъсир этмаяпти. Ёндош кўчаларда эса ичимлик суви тармоғи учун чуқур ковланиб, полиэтилен қувурлар бир-бирига уланмоқда.\nБир амаллаб "Обод қишлоқ" дастурини амалга ошириш бўйича респуб-лика ишчи гуруҳи дала штабига етиб келдик. Штаб деворидаги "Ўзбекистон Республикаси Президентининг Жиззах вилояти халқ қабулхонасининг кўчма қабулхонаси" деган пешлавҳа эътиборимизни тортди. Ичкарига кирамиз, кимдир кўмакка юборилганини айтса, бошқа биров қурилиш маҳсулотлари олиб келишни тезлаштириш йўлларини суриштирмоқда. Яна кимдир эртага қилиниши лозим бўлган ишлар режасини тузаяпти.\nҚўшни хонада ҳам ҳаёт қайнамоқда. Архитекторлар Манасда қурилажак иншоотлар тарҳларини тайёрлашаяпти. Айтганча, шу жойда фуқароларга турар жой кадастр ҳужжатларини расмийлаштириш бўйича маслаҳат ва тавсиялар берилаётир.\n— Қишлоқнинг марказий "Чилонзор" кўчасида бир қатор йирик лойиҳалар амалга оширилади, — дейди Дўстлик туман архитектура ва қурилиш бўлими бошлиғи Олим Ўринбоев. — Жумладан, шу ерда 100 ўринли мактабгача таълим муассасаси, савдо ва маиший хизмат кўрсатиш мажмуаси ҳамда 2,2 гектар майдонга эга истироҳат боғи юзага келтирилади. Боғда турли атракционлар бўлади, маданий ҳордиқ чиқариш учун барча шароитлар яратилади. Мавжуд 21 та кўчанинг икки томонида бетон ариқлар қурилади. Қишлоқдаги 5-, 12- умумтаълим мактаблари, 16- "Саодат" ва 17- "Айчурек" мактабгача таълим муассасалари, маданият саройи ҳолатига кўра жорий ёки ялпи таъмирдан чиқарилади. Айни вақтда ноқонуний қурилган иншоотларни бузиш ҳамда лойиҳалаштириш ишлари амалга оширилмоқда.\nМеъмор айтганча бор, қарийб барча кўчалардаги қишлоқ ҳуснига соя солаётган ноқонуний иншоотлар олиб ташланмоқда. Айниқса, ҳудуддаги 32 та кўп қаватли уйларнинг теварагида иш қизғин.\n— Кўп қаватли уйлар вилоят ҳокимлигининг қурилиш комплекси тизимидаги корхона ва ташкилотларга бириктирилган, — дейди вилоят ҳокимлиги мутахассиси Баҳром Бойқулов. — Бугунча ушбу турар жойлар ёнида барпо этилган ноқонуний қурилишлардан 200 та юк машинасига жой бўладиган миқдорда чиқинди олиб чиқилди. Бу ишлар яна давом эттирилади. Мазкур кўп қаватли уйларнинг томи тўлиқ алмаштирилади, бинонинг ташқи қисми, йўлаклар таъмирланиб, бўялади. Уйлар қаршисида омборхоналар, умумий ҳожатхоналар, дам олиш соябонлари, болалар майдончалари қурилади. Мазкур мақсадда 14 минг дона шифер, 30 куб ёғоч, 2 мингта шлакоблок, 40 тонна қум, 20 тонна оҳак, 10 тонна алебастер олиб келинди.\nТабиийки, Манасга элтувчи асосий йўл ва қишлоқ кўчаларига асфальт ётқизилади. Яъни, 18 километр узунликдаги йўллар асфальт қопламасига эга бўлади. Бу ишга 44 та техника ва 150 ишчи жалб этилган. Шунингдек, қиш-лоқ кўчаларида сув тармоқларини тортиш ишлари жадаллик билан амалга оширилмоқда.\n— 7 та трактор ва 1 та грейдер ҳамда 20 нафар ишчи Манасга сув тармоқлари ўрнатаяпти, — дейди "Янги авлод қурилиш" масъулияти чекланган жамияти иш бошқарувчиси Шавкат Онорбоев. — Биз диаметри 90 миллиметрдан 220 миллиметргача бўлган 6 километр узунликдаги сув тармоқларини тортаяпмиз. Бу ишни 6 кунда якунлашни режалаштирганмиз.\nХудди шундай қишлоқни газ баллонлари билан таъминлаш чоралари кўрилаётир. Яроқсиз ҳолга келиб қолган газ тармоқлари олиб ташланмоқда.\n— Бугунгача қишлоқ аҳолисига 1067 та суюлтирилган газ баллонлари тарқатилди, — дейди "Ўзтрансгаз" АЖ Жиззах вилояти бўйича газ таъминот ҳудудий филиалининг 2-сонли Пахтакор туман участкаси Дўстлик туман бўлими катта устаси Илҳом Шукуров. — Сўнгги ойда туманда яна мингта ана шундай баллонлар тарқатилади. Манасда бизга Форобий кўчаси бириктирилган. Шу кўчада ободонлаштириш ва кўкаламзорлаштириш бўйича тарғибот олиб бориш билан бирга айрим масалаларда амалий кўмак бераяпмиз. Ишларни бажариш учун 7 та юк машинаси, 1 та трактор, 1 та автокран ва 1 та юк ортиш техникасидан фойдаланмоқдамиз.\nАйтганча, бу ерда тиббий хизмат кўрсатиш ва аҳолининг тиббий мада-ниятини оширишга алоҳида эътибор қаратилаяпти. Жумладан, "Обод қиш-лоқ" дастурини амалга ошириш бўйича республика ишчи гуруҳи дала штаби ёнидаги хонада Дўстлик туман тиббиёт бирлашмаси шифокорлари қишлоқ аёлларини тиббий кўрикдан ўтказмоқда. Шу қатордаги палатка тепасига "Бирламчи тиббий ёрдам кўрсатиш" деб ёзилган. Биринчи ёрдамга эҳтиёж сезган қурувчилар ва аҳоли палаткада тиббий кўмак олиши мумкин. Сал на-рида "Дамас" машинаси турибди. Унда "Кўчма дорихона" деган ёзув бор.\n— Бу ерда 6 минг аҳолига хизмат кўрсатиш шароитига эга қишлоқ врачлик пункти фаолияти йўлга қўйилади, — дейди вилоят соғлиқни сақлаш бошқармаси бошлиғи Фарҳод Норқўзиев. — Яъни, мавжуд қишлоқ врачлик пункти қарийб 500 миллион сўм ҳомийлик маблағлари ҳисобидан таъмирдан чиқарилади. Ва албатта, ушбу ҚВП Манас қишлоғи сингари намунали бўлади. Барча зарурий тиббий ускуна ва жиҳозлар билан таъминланади. Аввал бу ерда бир фельдшер фаолият кўрсатган бўлса, эндиликда 2 нафар умумий амалиёт шифокори ишлайди. Шунингдек, қишлоқда замонавий до-рихона фаолияти йўлга қўйилади. Аҳоли 100 фоиз тиббий кўрикдан ўткази-лади. Ўқув муассасаларида тиббий кўрик-танлов ва билимлар беллашувлари ўтказилади. Ўқувчилар ва ота-оналар иштирок этадиган соғлом турмуш тарғиботига доир ушбу тадбирлар ғолибларига вилоят соғлиқни сақлаш бош-қармасининг совғалари топширилади.\nЮқорида таъкидланганидек бугун ҳамма Манасда, ҳар ким қўлдан кел-ганча умум ишига бош қўшаяпти. Жумладан, вилоят архив иши ҳудудий бошқармаси вакиллари фуқароликка доир ҳужжатларни расмийлаштириш бўйича ҳуқуқий маслаҳат беришаётган бўлса, "Соғлом авлод учун" хайрия фонди вакиллари аҳолига дори-дармон, ногиронлик аравачаси ва дарсликлар тарқатишаяпти. Фаол хотин-қизлар томорқадан даромад олиш, ҳунарманд-чиликни ривожлантириш бўйича маслаҳатлар бермоқдалар.\n— Гуруҳимиз хонадонларда ўтказилаётган учрашувларда кичик ва кам харажат иссиқхоналар қуриш бўйича тавсиялар бермоқда, — дейди вилоят хотин-қизлар қўмитаси бош мутахассиси Гулнора Нормуродова. — Бу усул-ни қўллаш орқали кўкатлар, редиска, карам, райҳон, ўсма ва хинадан бир ойда ҳосил олиш мумкин. Шунингдек, кашта тикиш, меҳмон кутиш, муомала маданияти, эски буюмларни қайта ишлаб, фойдали буюмга айлантириш бўйича маҳорат сабоқлари ўтилаяпти.\nҚишлоқнинг Алпомиш кўчасида Ёшлар иттифоқи аъзоларини учратишингиз мумкин. 50 нафар ёшлар деворларни бўяш, дарахтларга шакл бериш ва оқлаш ишларини бажаришаяпти.\n— Бундан ташқари қурувчилар ва қишлоқ ёшлари учун концертлар ташкил этилади, — дейди Ёшлар иттифоқи вилоят кенгаши раисининг ўринбосари Суюн Силлиев. — Шу ердаги кутубхонага минг дона ўзбек ва қирғиз тилларидаги бадиий адабиётлар топширилади.\nХудди шундай "Маҳалла" хайрия жамоат фондининг вилоятдаги вакиллари томонидан бир қатор ишлар амалга оширилмоқда. Жумладан, ободонлаштириш, аҳолининг эҳтиёжманд қисмига кўмак кўрсатиш соҳа вакилларининг эътиборида.\n— Манасда 1045 та хонадондаги 1258 оилада 6475 нафар фуқаро исти-қомат қилади, — дейди фуқароларнинг ўзини ўзи бошқариш органлари фаолиятини мувофиқлаштириш бўйича вилоят кенгаши раисининг ўринбосари Узоқбой Рисқулов. — Мана шу оилаларнинг ҳар бирида бўлиб, одамларнинг ижтимоий аҳволини ўрганмоқдамиз. Тозалик, ноқонуний қурилишларни бузиш ва тадбиркорликни тарғиб этиш билан бирга эҳтиёжмандларга, ногиронларга моддий кўмак кўрсатиш чоралари кўрилаяпти. Қисқа муддат-ларда 4 кишига ногиронлик аравачаси ажратилади. Фақат Манас қишлоғи билан чекланиб қолмасдан Дўстлик туманининг барча ҳудудларида шу каби ишларни бажараяпмиз. АТБ "Агробанк"нинг туман филиалида "Маҳалла" хайрия жамоат фондининг махсус ҳисоб рақами очилди. Тушган маблағлар "Обод қишлоқ" дастурини амалга оширишга йўналтирилади.\nХуллас, бугун Манас ўзгараяпти, кечаётган эврилишлар яқин кунларда қишлоқни обод гўшага айлантиради. Яратиш, янгиланиш, ўзгаришлардан руҳланиб, ортга қайтаётганимизда машина радиосидан ўша таниш, ўша ёқимли қўшиқ янграйди: "Бир келиб кетинг қишлоғимизга..."\nКЎЗ ҚУВНАЙДИГАН МАСКАНГА АЙЛАНАДИ\n“МАНАС” ҚФЙ ҚИШЛОҚЛАРИГА — КЎРКАМ ҚИЁФА


15:32 31 Октябр 2020\n12:53 09.09.2020 Ҳавола олиш\nРеспублика ҳудудида 2020 йилнинг 8 ойида содир этилган йўл-транспорт ҳодисалари тўғрисидаги статистика эълон қилинди.\nТОШКЕНТ, 9 сен — Sputnik. ИИВ ЙҲХББ жорий йилда Ўзбекистонда содир этилган ЙТҲнинг 8 ойлик статистикасини эълон қилди.\nТақдим этилган маълумотларга кўра, ушбу даврда ўлим билан боғлиқ 991 та ЙТҲ содир этилган. Бу ўтган йилга қараганда 17,1 фоизга камроқ. Тан жароҳати билан боғлиқ ЙТҲлар сони эса 2605 тани ташкил этмоқда.\nШундан 1528 таси пиёда, 619 таси болалар, 471 та велосипед, 108 та мотоцикл, 112 та лицензиясиз такси, 198 та бошқариш ҳуқуқи бўлмаган шахслар иштирокида содир этилган.\nЖорий даврдаги ЙТҲларнинг 22,9 фоизи - халқаро йўлларда, 48,9 фоизи давлат аҳамиятидаги йўлларда, 28,2 фоизи - маҳаллий йўлларда рўй берган.\nҲудудлар кесимида энг кўп — Фарғона вилояти (550), Тошкент вилояти (429), Тошкент шаҳрида (396) ЙТҲ содир бўлган. Энг кам Сирдарё вилоятида (91).\nТаъкидланишича, ЙТҲнинг келиб чиқиш сабабларига энг кўп пиёда йўлнинг белгиланмаган жойидан кесиб ўтиши (28,4%), белгиланган тезликка риоя қилмаслик (17,1%), велосипедлар йўлнинг қатнов қисмида ҳаракатланиши ЙТҲга олиб келган.


Терма жамоамизнинг иштироки Даврон Файзиев нигоҳида\n14 январь, 2019, 12:06 2084\nТеглар:Осиё Кубоги | Даврон Файзиев\nОсиё кубоги қизғин паллага кириб бормоқда.\nМиллий терма жамоамиз нимчорак финал масаласини муддатидан олдин ҳал қилиб қўйди. Уммон ва Туркманистонга қарши кечган учрашувлар шуни кўрсатдики, жамоамиз кутилганидек ўйиндан-ўйинга кучайиб боряпти. Маълумки, терма жамоамизни бевосита воқеа жойидан кенг ёритиб бориш мақсадида Ўзбекистондан бир қатор журналистлар ҳам БААга етиб келган ҳолда ўз вазифаларини сидқидилдан бажаришяпти. Мухлисларимизга яхши таниш бўлган, тажрибали журналистларимиздан бири, «УзРепорт» телеканали шарҳловчиси Даврон Файзиев ҳам терма жамоамизни Осиё Кубогидаги мусобақада бевосита жойидан туриб ёритиб бормоқда. Футболчиларимизнинг иккита ўйинидан сўнг Даврон Файзиев ўзининг фикр-мулоҳазалари ва таҳлиллари билан ўртоқлашди.\n- Бунгача ўз чиқишларимда ҳам айтиб ўтгандим, биринчи турда ҳамма жамоаларга, жумладан турнир фаворитлари учун ҳам қийин кечди, айниқса, терма жамоамизга. Бизнинг жамоамиз бевосита мусобақа олдидан ҳамма учун ўз эшикларини ёпди. Яъни, энг сўнги тайёргарлик босқичини яширинроқ тарзда ўтказди. Ана шунда кўпчилик Эктор Куперда янгича услуб бор деб ўйлашди. Бироқ биринчи ўйинда унинг янгича услубини кўрмадик. Хатоларимизни ўз ичига олган учрашувда уч очкони қўлга киритганимиз биз учун катта плюс бўлди. Чунки Уммон терма жамоаси яхши ўйин кўрсатганди ва очко олишга ҳам лойиқ эди. Аммо, кўпинча жамоаларнинг савиялари ўз имкониятларини қанчалик фойдаланишда билинади. Айтмоқчиманки, ғалабамизнинг замирида барибир жамоалар ўртасидаги савиянинг фарқи ётибди. Биринчи ўйинни қанчалик оғир ўтказмайлик, айни дамда биз Уммондан кучли эканлигимизни кўрсатдик. Туркманистонга қарши учрашувда эса терма жамоамиз бутунлай бошқача ўйин кўрсатди. Футболчиларимиз ўз кучларига бўлган ишончини намойиш этишди. Туркманистон дастлабки 15 дақиқада яхши ўйнади. Мана шу вақт оралиғида улар жарима майдончамиз атрофида баъзи қийинчиликларни ҳам юзага келтиришди. Аммо у ёғига футболчиларимиз майдонни яхшироқ ҳис қилиб олишганидан сўнг ўйинни ўзлари назорат қилишди. Бизда шундай ҳужумкор футболчилар йиғилганки, улар тўп билан ишлашни яхши кўришади. Биз эса бундан албатта фойдаланишимиз керак. Купер ҳам вақт ўтган сари бу нарсани тушуниб етади деган фикрда эдим ва ҳозирги кунга келиб буни тушуниб етди деб ўйлайман. Туркманистонга қарши учрашувда йигитларимиз бемалол ўйнашди. Хоҳласа дриблинг қилишди, хоҳласа пас беришди, хоҳласа тўпни ўзида сақлаб туришди. Бунинг натижасида терма жамоамизнинг ўйинида чирой пайдо бўлди. Шу боис ўйиндан завқ олишни бошладик. Айниқса, биринчи тайм мукаммал тарзда ўтди. Иккинчи бўлимда эса жамоамиз тежамкарроқ ўйнашни бошлади. Фақат биз учун битта минус томони бўлди. Рақибни 4:0 ҳисобида ютиб турган пайтимизда, биз учун ҳеч қандай хавф йўқ пайтда, Анзур Исмоилов майдон марказига яқин бўлган жойда сариқ карточка ишлаб олди. Бизнинг 100 фоизлик асосий ҳимоячимиз битта сариқ карточкалик ҳолатга «осилиб» қолди. Агар у яна битта сариқ карточка олса, кейинги беллашувни ўтказиб юборади. Навбатдаги ўйинлар қийинлашса қийинлашиб борадики, аммо осон учрашувлар бўлмайди. Япония билан ўйингача гуруҳдан чиқиш масаласини ҳал қилган бўлсак-да, аммо турнирда узоқроққача боришни истаган бўлсак, унда албатта Япониядан очко олишимиз керак. Ўшанда биз гуруҳни биринчи ўрин билан тугатамиз. Ана шунда кейинги босқичда Австралиядан қутулиб қоламиз. Чунки бу терма биз учун ноқулай рақиб. Хуллас, келажакни ўйлаб стратегиялар тузадиган бўлсак, Анзур хато қилди. Лекин энди у эхтиёткорлик билан ўйнаши керак бўлади. Аслини олганда, Анзур ўйин бўйича хато қилмади, шунчаки ўша вазиятда қўпол ўйнаш шарт ҳам эмасди. Қолаверса, ҳакам ҳам сариқ карточка кўрсатмаса бўлаверарди. Чунки ўшанда Исмоилов тўпга ўйнаганди. Япониядан голлар нисбати бўйича ўзиб кетганимиз янада қўшимча плюс бўлди. Энди учинчи турда дуранг ҳам бизнинг фойдамизга ишлайди. Битта ўйин мисолида айтадиган бўлсам, бу сафар ўсиш бўлди.\nОсие кубошидан кейин ёш футболчиларимиз учун кучли чемпионатларга кетиш учун яхши имконият.\n100% қўшиламан..Мана уларга ўзларини кўрсатиш учун катта имконият. Шундан фойдаланиб кетишсин катта клубларга..Бироқ, бунинг учун катта меҳнат қилиш керак, битта ўйинда эмас, барча ўйинларда ўзларининг энг юқори ўйинларини кўрсатиши керак\nБикмаев бир тайм уз даражасида уйнаб берса, японлар кийналади.\nМарат ва Шомуродовни бир вақтнинг ўзида ўйнатиб кўрса яхши бўларди Купер жаноблари\nУнда химояланиш кийин буладида\nБикмаевда мотивация юкори булиши мумкин, лекин ёши анча катта. Физиологияни алдаб булмайди\nМенимча 33 ёш у қадар катта эмас..ҳали 3-4 йил бемалол ўйнаса бўлади. Марат ЖЧ-2022га ҳам боради ҳали


Британия ҳукумати дўконларни озиқ-овқат маҳсулотларини захиралаб қўйишга чақирди\nБритания ҳукумати мамлакатнинг Европа иттифоқидан савдо келишуви тузмасдан чиқиши ҳолатига супермаркетларни озиқ-овқат маҳсулотларини захиралаб қўйишга чақирди.\nБританиялик вазирларнинг фикрича, агар Лондон ва Брюссел савдо келишувини туза олмаса, Британия аҳолиси орасида саросима бошланиб, улар маҳсулотларни кўп миқдорда ғамлашга тушиб кетишлари мумкин. Шунингдек, соғлиқни сақлаш вазирлиги дори-дармон, тиббий қурилмалар ва вакциналарни етказувчи компанияларга яқин 6 ҳафтага захиралар шакллантиришни илтимос қилган.\n“Супермаркетлар ва вазирлар харидорлар орасида саросима юз беришидан хавотирланмоқдалар. Улар коронавирус авж ола бошлаганда қандай саросима бошланганининг гувоҳи бўлишган ва барчаси тезда режа бўйича кетмай қолиши мумкинлигини билишади”, деб айтган дўконлардан бирининг вакили.\n13 декабрда Британия ва Европа иттифоқи ўртасидаги навбатдаги музокаралар ҳозирча самарасиз ўтаётгани маълум қилинганди. Таъкидланишича, музокаралардаги вазият мураккаб бўлиб қолмоқда, бироқ томонлар маслаҳатлашувларни давом эттирмоқда. Британия бош вазири Борис Жонсон ва Европа комиссияси раҳбари Урсула фон дер Ляйен музокаралар натижаларини 13 декабрь кечки пайт эълон қилишлари кутилмоқда.\n10 декабрда Еврокомиссия раҳбари Брюссел ва Лондон ҳафта охиригача Brexit бўйича келишувга эришишини маълум қилганди.\nШу билан бирга, Жонсон Лондоннинг Европа иттифоқидан савдо келишуви тузмасдан чиқиши мумкинлигини ҳамда аҳоли ва ишлаб чиқариш бунга тайёр туриши кераклигини айтган.\nЛондон ва Брюссел Британия Европа иттифоқини батамом тарк этадиган 2020 йил 31 декабрдан кейин ўзаро алоқа қилиши шартлари бўйича келишувга эришишга ҳаракат қилмоқда.\nБритания Европа иттифоқини 2020 йил 31 январда расман тарк этган. Бироқ у 2020 йил охиригача Европа божхона иттифоқи ва умумий бозорида қолган.


“Қодировларнинг қудратини билмайсанми?” « Ўзбекистон Халқ Ҳаракати\n“Қодировларнинг қудратини билмайсанми?”\n02 March 2017 - 9:00\n(йигирма тўққизинчи мақола)\n“ҚОДИРОВЛАР ҚУДРАТИНИ БИЛМАЙСАНМИ?”\n“Кўп эмас, оз эмас бундан беш йил аввал фалон бўлганди” деб туҳмат аризасини уюштиришди. Шундан сўнг уйимгача бостириб келиб оилам-болаларимни қўрқитиб кўришди. Тинч-аҳилгина оилани бузишдек бад ният ила фитналар қилишди. Таъқиб-тазйиқлар турмуш ўртоғимга нисбатан ҳам унинг ишхонасида очиқ-ойдин бошланиб кетди. Бунинг устига ҳар куни давлат рақами мавжуд бўлмаган бир “матиз” машинасидаги кимсалар уйимнинг рўпарасига келишиб кузатув ишларини ҳам бошлаб юборишди. Бу ҳолатни биз унчалик сезмагандик ва эътибор ҳам қилмагандик. Баъзи қўшниларимиз сезиб, бу ҳақда бизга хабар берганидан сўнггина билдик. Менга-ку ишхонамда олдинги мақолаларда келтирилганидек, таъқиб-тазйиқлар ҳар томонлама авж олдирилди.\nГуруҳбозлик асосида келишилган ҳолда буюртма бўлса ҳам аризангни ҳуқуқ-тартибот органларига эмас, МТРК раиси номига ёзиб бердинг. Ҳеч бўлмаса, шу аризангни натижасини сабр қилиб кутиб, тинчиб ўтиришинг керак эмасми? Йўқ. Улар тинчий олишолмади. Чунки, бу қабиҳ ҳаракат кўп қиррали маккорликка асосланганди. Нимаики, қилиб бўлмасин, қандай йўл тутиб бўлса ҳам киши қалби-юрагига қўрқув-ғулғула солиш билан бўлса-да, ўзининг мақсадига эришиш уларнинг энг муҳим мақсадларидан бири эди. Энди уларнинг имконияти қай даражада эканлигини кўрсатувчи ва шунга жиддий ишорат берувчи омиллар билан қўрқитиш усулларига ўтила бошланди. Яъни ҳуқуқ тартибот органларида кимлари, қандай “криша”лари ва қанақанги “земляк”лари-ю, қариндош-уруғи, ошна-оғайнигарчилик, қуда-андачиликка асосланган алоқалари нақадар кенг қулоч ёзганлигини рўкач қилиб босим ўтказиш маккорларнинг бош вазифасига айланди. Сабаби бугунги кунда Ўзбекистонда худди шу асосдаги маҳаллийчилик, таниш-билишчиликни ишга солиб, баъзида эса унчалик яқинлиги бўлмаса-да, катта лавозимдаги раҳбарларнинг номини сотиб ёки уни ниқоб қилиб босим ўтказиш усулларига зўр бериш ҳоллари мавжуд. Коррупция ботқоғига ботган мамлакатда бу нарса янада урчиган, илдиз отган.\nШу боисдан ушбу гуруҳ энди мени қўрқитишнинг бошқа усулига ўтишди. Қодиров Тўра дегани ишхонамга ҳадеб қатнайдиган бўлиб қолди. У режим ва хавфсизлик хизмати ходими Расулов Хуршид билан доимий алоқада. Бир сафар у мени ишхонамнинг олдида кутиб олди. Кибр билан ўзига эрк бериб, атай жанжал чиқаришга уриниб кўрди. Ёши етмишдан ошиб қолган бу одамга “Эй инсон, менинг уйимга бостириб бориб қилган номаъқулчиликларингиз етмадими? Ана ўзингиз истагандек, ёзадиган жойингизга ёздингиз, энди жавобини кутиб юраверинг-да” дедим. Шунда у менга қараб: “Ука, сен менинг совунимга кир ювмаган экансан. Шуни яхши билиб қўйгинки, ички ишлар вазирининг тергов масалалари бўйича ўринбосари Нурматов Сайфулло Очилович менинг “землягим” бўлади. Сен анави чемпионнинг ҳуқуқини ҳимоя қиламан деб ўчакишиб қолган Мирзо Улуғбек тумани прокурори Абдуқаҳҳор Тўхтабоев ҳам ўзимизнинг одам. Унинг ўринбосари – А.Қодиров, республика бош прокурори эса – Р.Қодиров, ўзинг яхши билганингдек, менинг фамилиям ҳам – Қодиров. Шундан ҳам хулоса қилавергин: учта Қодиров бирлашиб, нималарга қодирлигимизни кўрсатиб қўйиш қўлимиздан келади.. Биз Қодировларнинг қудратини билмайсанми? Эшитмаганмидинг ҳеч? Жилла қурса, “сен бош прокурорнинг қайси хизматдан келганлигини биларсан” дея унинг МХХдан келганлигига шаъма қилди. – Билиб қўй, мен хоҳлаган пайтимда ўша бош прокурорнинг столи устига сен ҳақингда ҳар қанақанги уйдирмадан иборат бир қулоч материалларни қўйишга қурбим етади. Бизларни нафақат фамилиялар, балки бошқа жиҳатлар ҳам боғлаб туради. (У шу жойда соққани назарда тутаётганлигини билдириш учун икки бармоғини бир-бирига ишқаб, шиқирлатиб қўйди.) Шунинг учун ҳам менинг айтганимга юрсанг юрдинг, бўлмаса, барибир ҳаммаси бизнинг фойдамизга ҳал бўлади.” – деган гапни Тўра Қодиров қаттиқ ишонч билан айтди.\nУнга яна бир марта қаерга хоҳласа бориши мумкинлигини тушунтирдим. Лекин у нимани истаётганлигини кейин тушундим. Унинг менга айтишича, уларнинг гуруҳига қўшилишим, мен улар каби кимларнингдир тагига сув қўйиш, чув туширишда иштирок этишим, аниқроғи улар ёқтирмайдиган баъзи кимсаларни ёмонотлиқ қилишим учун қаламимдан фойдаланиб, ўз касбим, инсоний бурчимни суистеъмол қилишим керак эмиш. Бу одам нега менга бунчалик ёпишиб олдийкин, деган ўйда мен ҳам унинг ўзи, яъни Т.Қодировнинг аслида ҳақиқатдан ким эканлиги билан жиддий қизиқишимга, у ҳақдаги қатор маълумотларни ўрганишимга тўғри келди.\nЧунки бу нусханинг шу қадар эркин ҳаракат қилишига қараганда, бунинг орқасида кимлардир-нималардир борлигига ҳеч қандай шубҳа йўқ эди. Сабаби бир гал у менга: “МХХга чақиртирилиб сўроққа тутилганингдан кейин биларсан кўп нарсаларни…” деб айтганди. ЎзМТРК раҳбари ва режим-хавфсизлик хизмати, прокуратура, ички ишлар ва бунга республика МХХси ҳам қўшилган бўлса, демакки, унда бизнинг оиламиз билан шуғулланадиган ташкилотнинг ўзи қолмабди-да, дея ҳайрон бўлгандим. Шунда биз билан шуғулланишга жалб қилинмаган куч ишлатар тизимдан фақат яна биттагинаси, у ҳам бўлса-мудофаа вазирлиги қолибди-да, дегандим..\nҚодиров Тўра асли Навоий вилояти Қизилтепа туманидан бўлиб, у ички ишлар тизимида ишлаб юрган вақтида вояга етмаган бир қизнинг номусини топтаган ва шу боис унга нисбатан жиноий қўғатилган. У шунчалик устомонлик қилганки, яъни қиз жуда қаттиқ қўрқитилиб, унга турли тазйиқ ўтказилиб, унинг берган дастлабки берган кўрсатмасини ўзгартириш орқали зўрға ушбу жиноят ишини ёпишнинг йўлини қилган ва ишдан кетиш-ҳайдалишга мажбур бўлган. Шунда ҳам унинг тўрт мучаси соғ бўлса-да, вилоят соғликни сақлаш тизимидаги ўз қариндошлари орқали сохта ҳужжатларни тайёрлаш асосида иккинчи гуруҳ ногиронлигига чиқиб, бу қинғир ишининг жавобгарлигидан амаллаб қутулиб қолган. Ўша қиз ҳозиргача жуда кўп жойларга арз қилиб мурожаат қилишига қарамасдан ҳеч бир нарсага эриша олмасдан сарсон бўлиб юрганлиги ҳақида ушбу ҳолатдан хабардор ишончли манба гапириб берди.\nШунингдек, бу Қодиров Т. ўз куёвининг ҳам бошига етганлиги хусусида аниқ маълумотлар мавжуд. Бу ўта учар бўлган милиция ходими ички ишлар тизимидан ҳам кетиб тинчимаган. Қаттиқ зерикиб қолганидан амал-тақал қилиб адвокатлик лицензиясини қўлга киритган. Бу соҳада ҳам унинг улоғи узоққа чопмасдан омади келмай қолган. Чунки бу йўналишда ҳам янада улканроқ қаллобликларга қўл ура бошлаган. Айниқса, у “менинг землягим, асли қизилтепалик бўлган танишим Қорақалпоғистонда прокурор бўлди, қанақанги ишлар бўлса, бу ҳудуддаги ишларни мана мен бажариб бераман” деб анча-мунча одамдан катта миқдордаги маблағ йиғиб олиб қовуннинг каттасини тушириб қўйган. Биргина бу эмас, у бошқа вилоятларда ҳам ана шундай қаллобликларни амалга оширган. Шундан сўнг ўз адвокатлик лицензиясидан маҳрум қилиниб, аслида жиноий жавобгарликка тортилиши керак бўлса-да, лекин яна ўша ўзининг эски таниш-билиш ҳамтовоқларини ишга солиб яна амаллаб маъмурий жавобгарликка тортилиш жазоси билангина қутулиб қолган.\nЛекин жуда кўп кишиларга қайтиб бериши керак бўлган катта маблағ унинг бўйнида қолиб кетаверган. Ана энди нима иш қилишини билмасдан қолган бу собиқ “мент” ва олғир адвокат одамларни чув туширишнинг энг разил йўлига ўта бошлаган. У ишингни, бу ишингни битириб бераман, дея йиғиб олганларини уларга қандай қилиб бўлмасин қайтариб бермасликнинг йўлларини қидира бошлаган. Унинг эски касали қўзғаган. Яъниким, ички ишлар тизимида ишлаб юрган вақтидаги гуруҳи билан туҳмат уюштириш орқали кўпгина кишиларни қақшатганлиги ва бунинг ортидан анча-мунча бойиб қолганлигини эслаб, шу қилғилиқларини яна қўмсаган.\nАйни шу йўсиндаги ишларини фарзанд-невараларини бағрида хотиржам ўйнатиб ўтириши мумкин бўлган ёшга етиб қолган маҳалда “Тошкент деган бир шаҳарда ҳам бир синаб кўрсам кўрибман-да”, деган қарорга келиб қолган бу киши. Айдишади-ку: “ўрганган кўнгил ўртанса қўймас…” Тўғри, унинг ўзи айтганидек, пойтахтда ҳам катта “веси” бор. Айниқса, ИИВ ва прокуратурадаги Қодировлар, миллиардер Мустафо Бўлдиев.. ва бошқалар. Ҳа, айтгандай, Қодиров Тўранинг таъкидлашича, бош прокуратурадаги Ботир Норов деган “земляги” ва Мустафо Бўлдиев бош прокурор билан “прямой” алоқаси борлардан экан.\nХуллас, Тошкент шаҳар Мирзо Улуғбек тумани ички ишлар бошқармаси тергов бўлими томонидан 2013 йил 10 июнь куни тарафларга эмас, балки айнан факт бўйича, яъни улар ёзган ариза (уюштирилган, бўҳтон бўлса-да) “асос” қилиниб жиноят иши қўзғатилганлиги маълум бўлди. Шундай бўлса-да, Қодиров Тўра менинг ёнимга келишдан тўхтамасди. Яна у турлича шантажларни амалга оширишга ҳаракат қилиб кўрди. Мен эса унинг асл муддаоси нима эканлигини сўрашдан чарчамадим. Бир куни у иккита шикоят аризасини қўлимга тутқазишга уринаркан, “мана шу ердаги важларни радио орқали эфирга узатасан” дея тўғридан-тўғри топшириқ бера бошлади.\nМен унга: “Мана, жиноят иши ҳам қўзғатилди, буёғини энди тегишли жойда гаплашамиз” дея гапни қисқа қилдим. Аммо у нимагадир жазавага тушиб мени ҳамкасбларим ўртасида обрўсизлантиришга зўр берарди. Бундай ҳатти-ҳаракатлари билан у сценарий бўйича ўйналадиган ролини қойилмақом этиб ижро этаётганди. Чунки у шунга маҳкум ва бундайин шантажлар аллақачонлар унинг “хобби”сига айланиб улгурган эди. Қодиров Тўранинг кимлиги ва унинг асл қиёфасини фош этувчи бошқа материал-далилларга навбатдаги мақолаларнинг бирида кенгроқ, янада батафсилроқ тўхталамиз. Сабаби, бу одам ҳақида шу даражада салбий маълумотлар кўпки, уни бир ёки бир неча мақолага сиғдириш қийин, албатта.\nАйниқса, унинг бир қиз ҳаётини барбод қилиши билан боғлиқ бўлган воқеанинг ўзи каттагина бир китоб бўлиши мумкин. Энг қизиғи, яна унинг ногиронликни қандай қилиб ва кимлар орқали олганлиги ҳам яна бир улкан “китоб”. Қорақалпоғистонлик бир неча кишиларни чув туширганидан сўнг, улар Т.Қодировнинг уйига бостириб келишиб, уни яшириниб ётган жойидан қандай қилиб топишганлиги ва бу машмаша бутун маҳаллага овоза бўлишдан тортиб, судгача борганлиги билан боғлиқ ҳолатларнинг ўзи янада йирикроқ учинчи китоб бўлиши мумкин…


00:00 / 20.02.2007 | eski savollar | 4691\nАссалому алайкум! Мен ҳорижда (кореяда) тахсил оламан. Бу ерда кўпчлиик ўзбеклар бошқа миллат вакилларига турмушга чиқиб, уйланаяпти. Мен сиздан сўрамоқчи бўлганим икки миллат икки дин вакилларини турмуш қуруши тўғрими? Мени бу ерда бир дугонам бор у ўзи хўжалардан аммо минг афсуски диндан беҳабар ўсган. Ҳатто зинони гуноҳи кабир деб эмас севги деб биладиган "замонавийлар"дан.Яқинда мен уни зино қилишини билиб қолдим ва унга буни катта гуноҳлигини тушунтирдим. У эса мен қандай қилсам зинокор бўлмайман, никоҳ ўқитсак зинокор бўлмаймизми унинг учун нималар қилишим керак, масжидга бориб шарий никоҳдан ўтсак кифоями деб қолди. Муаммо шундаки уларнинг бири ўз динини яхши билмайдиган "мусурмон" иккинчиси эса умуман динсиз, улар қандай қилиб никоҳга кириша оладилар? Дугонам исломни ўрганишни истайди, аммо ўша корейс йигитидан ҳам кечиш нияти йўқ, келажакда у билан қонуний турмуш қурмоқчи. Унгача шарий никогдан ўтиб қўймоқчи. Шундай қилиш мумкинми?\nМуслималар эса умуман бошқа диндаги эркаклар билан турмуш қуришлари мутлақо мумкин эмас. Агар у эркаклар масийҳий ва яҳудий динида бўлсалар ҳам мумкин эмас. Бу улкан гуноҳ бўлади. Агар ўша эркак мусулмон бўлсагина у билан турмуш қуриш мумкин, холос.МУСЛИМА АЁЛГА ҒАЙРИДИН БИЛАН ТУРМУШ ҚУРИШ УМУМАН МУМКИН ЭМАСМуслима аёл фақат мусулмон эркак билангина турмуш қуриши мумкин. Ғайри дин эркакка эрга тегиш муслима аёлга қаттиқ манъ қилинган. Бу борада эркак аҳли китоб бўлса ҳам бўлмайди. Мусулмон эркак масиҳия ёки яҳудия аёлга уйланса бўлади. Аммо, муслима аёл масиҳий ёки яҳудий эркакка турмушга чиқиши мумкин эмас. Нима учун? деган савол пайдо бўлиши турган гап. Жавоб қуйидагича:Ислом ўзидан одинги динларни тан олади. Жумладан, масиҳий ва яҳудий динларини ҳам тан олади. Масиҳий ва яҳудий динлари эса, Ислом динини тан олмайдилар. Шу асосда масиҳия ёки яҳудия аёлга уйланган мусулмон эркак ўз хотининнг динини тан олади ва ҳурмат қилади. Шунингдек, унинг илоҳий китоби–Инжил ёки Таврот–ни ҳам тан олади ва ҳурмат қилади. Пайғамбари Ийсо алайҳиссалом ёки Мусо алайҳиссаломни ҳам тан олади ва ҳурмат қилади.Масиҳий ёки яҳудий эркак эса, Ислом динини тан ҳам олмайди, ҳурмат ҳам қилмайди. Қуръони Каримни тан ҳам олмайди, ҳурмат ҳам қилмайди, балки ҳақорат қилади. Муҳаммад соллаллоҳу алайҳи васалламни ҳам тан олмайди, ҳурмат қилмайди. Балки, алдамчи, фирибгар ва хотинбоз, деб ҳақорат қилади. Бундай ҳолда муслима аёл у билан қандоқ қилиб турмуш қила олади?Қолаверса, Ислом масиҳийя ва яҳудия аёлга мусулмон эркак билан яшаш давомида унинг барча ҳуқуқларини ҳимоя қилувчи, дини, эрки, моли ва бошқа нарсаларнинг дахлсизлигини таминловчи очиқ-ойдин қонун-қоидаларни жорий қилиб қўйган.Масиҳий ва яҳудий динларида эса, бу нарсалар ҳақида умуман бир оғиз ҳам сўз йўқ. Бундай ҳолда муслима аёлни қандоқ қилиб масиҳий ёки яҳудий эркак қўлига топшириб бўлади?Ушбу масалага қўшимча равишда айтилиши керак бўлган гаплар ҳам бор:«Агар насрония эридан бир соат олдин Исломга келса ҳам унга ҳаром бўлиб қолади». Бухорий ривоят қилган. Шарҳ: Муслима аёл кофир эр билан яшаши мумкин эмас. Аммо, аввал айтилганидек, идда ичида эр ҳам ҳам мусулмон бўлса аввалгидек, яшаб кетаверадилар.Мушрика аёлларни иймон келтирмагунларича никоҳингизга олманг. Шубҳасиз, мўмина чўри мушрикадан, гар у сизни ажаблантирса ҳам, яхшидир. Ва мушриклар иймонга келмагунларича, уларга никоҳлаб берманг. Шубҳасиз, мўмин қул мушрикдан, гар сизни ажаблантирса ҳам, яхшидир. Анавилар дўзах ўтига чақирарлар. Аллоҳ эса, Ўз изни ила жаннатга ва мағфиратга чақирар ҳамда одамларга Ўз оятларини баён қиладир. Шоядки эсга олсалар.Никоҳ инсоний алоқалар ичида энг муқаддас ва аҳамиятлисидир. Бу алоқа одам боласининг кўплаб хоҳиш истакларига жавоб беради. Никоҳдаги икки шахс бир-бирига энг яқин шахслар ҳисобланади. Бу ҳолга эришиш аввало қалбларнинг бирлашмоғини, қалбларнинг бирлашмоғи эса, ақида бирлигини тақозо этади. Чунки ҳар бир инсоннинг ҳаётий йўлини белгилайдиган ўлчов диний нуқтаи назари бўлади. Шу боисдан Исломда ақидаси бузуқ аёлларга уйланиш, мушрик эркакларга турмушга чиқиш ман қилинади.«Мушрика аёлларни иймон келтирмагунларича никоҳингизга олманг».Мусулмон эркак Ислом ақидасидан ўзга ақидадаги мушрика аёлга уйланиши мумкин эмас. Лекин у аёл ўз динини тарк этиб, Ислом динига кириб, мўмина бўлса, шундан кейин уйланса бўлади. Бу ҳукмдан яҳудий ва масиҳий динидаги аёллар мустасно. Улар ўз динларида турсалар ҳам, мусулмон эркак уларга уйланса бўлади. Бошқа оятлар муносабати ила бу масалани яна ўрганармиз, иншааллоҳ. Мушрика аёлларга уйланишни ман қилгандан кейин Аллоҳ таоло аёлларнинг қайсиси ўзининг ҳузурида яхши эканлигини баён қилмоқда:«Шубҳасиз, мўмина чўри мушрикадан, гар у сизни ажаблантирса ҳам, яхшидир».Аллоҳнинг ҳузурида аёл кишининг яхши-ёмонлигини ўлчашдаги бош мезон унинг иймонидир. Агар аёл киши чўри бўлса ҳам, мўмина бўлса, бас, бошқа ҳар қандай аёлдан яхшидир. Тўғри, мушрика аёл ўзининг озодлиги, ҳусни жамоли, шакли-шамоили, молу-дунёси, насли-насаби ва яна қандайдир жиҳатлари билан эркакларни ажаблантириши, уларга ёқиши мумкин. Лекин мушрикалиги, иймонининг йўқлиги, Аллоҳга ширк келтириши ҳамма нарсадан ёмон. Ундай мушрика аёлдан чўри бўлса ҳам, хунук бўлса ҳам, камбағал бўлса ҳам, насли-насаби гўё паст бўлса ҳам, мўмина аёл яхшидир. Қалбдаги иймони уни юқори даражаларга олиб чиқади.Шунингдек, мўмина аёлларнинг мушрик эркакларга турмушга чиқишлари, уларга никоҳланишлари қатъийан ман қилинади.«Ва мушриклар иймонга келмагунларича никоҳлаб берманг».Яъни, мўминаларни уларнинг никоҳига берманг. Муслима-мўмина аёллар мусулмон динидаги эркакдан бошқа эркакка турмушга чиқишлари мутлақо мумкин эмас. Агар у эркак Исломга кириб мўмин бўлсагина, рухсат бўлади.Ҳатто эркак яҳудий ёки масиҳий динида бўлса ҳам муслима а±лнинг унга никоҳланиши ҳаром. Фақат мусулмон эркак бўлиши шарт. Пайғамбаримиз алайҳиссолату вассалом: «Биз аҳли китобнинг аёлларига уйланамиз, улар бизнинг аёлларимизга уйланмайдилар», деганлар.Худди аёлларга ўхшаб, эркаклар фазлининг ўлчови ҳам иймондир: «Шубҳасиз, мўмин қул мушрикдан, гар у сизни ажаблантирса ҳам, яхшидир». Яъни, эркак киши қул бўлса ҳам, мўмин бўлса, бас, бошқа эркаклардан яхшидир...Эркак бўлсин, аёл бўлсин, иймонсизлиги, мушриклиги жуда ёмон, улар билан ким алоқада бўлса, хусусан, никоҳ каби муқаддас ва нозик алоқада бўлса, касофати уради. Урганда ҳам, энг ҳассос нуқтада–ақида бобида уради ва инсон ўз турмуш ўртоғига эргашиб, диндан чиқиб кетиш хавфи бор. Шунинг учун оятда: «Анавилар дўзах ўтига чақирарлар», дейилади. Анавилар (мушриклар) ўзи билан бирга бўлганларни мушрикликка, бу дегани, дўзах ўтига чақирадилар.«Аллоҳ эса, Ўз изни ила жаннатга ва мағфиратга чақирар ва одамларга Ўз оятларини баён қиладир. Шоядки эсга олсалар». Шунинг учун Аллоҳ таолонинг баён қилиб берган оятларига амал қилиб яшаш керак.Гап фақат болалар ҳақида эмас. У қизни бу ишдан қайтариш керак. Агар йигит мусумонликни олдин қабул қилсагина, сўнг оила қуриш ҳақида ўйласа бўлади.\nИлон,кабутар,типратикан,тошбақа гўштларини теса бўладими?\nШоколадларда чучка ёги булар экан\nОқ бўлган фарзанд\nБокира бўлиб эрга тегиш\nЕтим ҳаққига тажовуз\nНикохи бузилган деб хисоблаш тугрими?\nУкам эмикдош қизга уйланмоқчи\nДоридан кейинги ҳомила\nОиладаги сирли ишлар


ЎЗБЕКИСТОН РЕСПУБЛИКАСИ ПРЕЗИДЕНТИ ШАВКАТ МИРЗИЁЕВНИНГ ХОТИРА ВА ҚАДРЛАШ КУНИГА БАҒИШЛАНГАН ТАНТАНАЛИ МАРОСИМДАГИ НУТҚИДА ШУНДАЙ ФИКРЛАР БОР. - OLIY TA’LIMNI RIVOJLANTIRISH TADQIQOTLARI VA ILG‘OR TEXNOLOGIYALARNI TATBIQ ETISH MARKAZI | ОЛИЙ ТАЪЛИМНИ РИВОЖЛАНТИРИШ ТАДҚИҚОТЛАРИ ВА ИЛҒОР ТЕХНОЛОГИЯЛАРНИ ТАТБИҚ ЭТИШ МАРКАЗИ\nЎЗБЕКИСТОН РЕСПУБЛИКАСИ ПРЕЗИДЕНТИ ШАВКАТ МИРЗИЁЕВНИНГ ХОТИРА ВА ҚАДРЛАШ КУНИГА БАҒИШЛАНГАН ТАНТАНАЛИ МАРОСИМДАГИ НУТҚИДА ШУНДАЙ ФИКРЛАР БОР.\n9 май, 22:31 Tadbirlar\n1941 йилда республикамиз аҳолиси 6 миллион 800 мингдан зиёд кишини ташкил этарди. Уруш бошланиши билан қарийб 2 миллион юртдошимиз фронтга отланди. Ҳар бири том маънода қаҳрамон бўлган бу азиз инсонларнинг 500 мингдан зиёди шафқатсиз жангларда ҳалок бўлди.\nБиз бу рақамларни ҳар йили 9 май – Ғалаба байрамида қайта-қайта эсга оламиз. Булар шунчаки оддий рақамлар эмас. Уларнинг замирида муштипар оналаримиз, момоларимиз, мард ва жасур оталаримиз, бутун халқимиз қалбидаги чексиз қайғу ва ҳасрат мужассам.\nИккинчи жаҳон уруши тўғрисидаги бор ҳақиқатни аниқлаш ва халқимизга етказиш, аждодлар хотирасини абадийлаштириш бўйича ҳали кўп иш қилишимиз керак.\nХОТИРА МУҚАДДАС, ХОТИРА ИБРАТ\nҲар йил баҳорда\nЎйга солар у,\nҲар бир одамни.\nБу обод гўшалар\nҲаётнинг ҳар дами\nАйтсак арзир роз.\nЭй инсон, эзгулик\nДунёда неки бор\nАммо икки нарса\nЖуда кўп замон.\nҲар баҳор бош эгиб\nКўз ёши билан,\nУстоз деган зот.\nНина билан қудуқ\nБир умр ўрганмоқ\nКам экан ҳайҳот,\nВатан шони шундан,\nОламда бор экан\nҲар тоши, ҳар гиёҳ\nЯралур ҳар созда\nТинчлик деган сас.\nЁшлик ва ҳайрат,


Жисмоний ва маънавий гўзаллик хусусида | www.ziyouz.uz\nБош саҳифа ҲикматномаТафаккур гулшаниЖисмоний ва маънавий гўзаллик хусусида\nРўйи заминда биз учун энг мароқлиси — инсон чеҳрасидир.\nЧеҳра — қалб кўзгусидир.\nИнсон чеҳраси ҳамиша унинг ички оламини акс эттиради, шу сабабли, фикр юзда акс этмайди, деб ўйлаш хатодир.\nИнсон чеҳраси унинг тилига нисбатан кўп ва қизиқроқ нарсаларни айтиб беригши мумкин: тил фақат инсон фикрларини баён этса, чеҳра — фикр моҳиятини кўрсатади.\nГўзаллик — ҳақиқий бахт-саодат ва расмана қаҳрамонлик бўлиб, у баландпарвоз сўзларга муҳтож эмас.\nГўзал чеҳра ўз номи билан гўзал.\nЧеҳраси очиқ кишининг қалби ҳам очиқ.\nГўзаллик ҳар ерда интиқ кутилган меҳмондир.\nГўзаллик бутун оламни қалбга олиб кирадиган куч ва истеъдодга эга.\nАқл учун соғлом фикр лозим бўлганидек, танага , нафислик керак.\nМаънавий фазилатлар ҳуснни оширади, лекин бизнинг замонда фазилациз гўзаллик қалб учун эмас, фақат кўз учун керак.\nГўзаллик баъзи хислат ва белгилардан иборат эмас, балки умумий қиёфада ва унда ҳаёт моҳияти қай даража акс этишидадир.\nЯхши, дилкаш одамни кўзидан ҳам билса бўлади.\nДил гўзаллиги билан йўғрилмаган ҳеч қандай ташқи ҳусн мукаммал бўла олмайди.\nМаъносиз жойда гўзаллик бўлиши мумкин эмас.\nТашқи мусаффолик ва кўркамлик, ички мусаффолик ва кўркамликнинг ифодаси бўлиши керак.\nКамтарлик билан йўғрилган гўзалликкина гўзаллик дея аталишга ҳақли. Камтарлиги бўлмаган гўзаллик — гўзаллик эмас, шунчаки хушбичимликдир.\nГўзал, келишган қад-қомат, кўркам қиёфа, хушовозли кишининг ошиғи олчи бўлиши мумкин. Лекин гўзалликка ортиқча баҳо бериб юбориш ярамайди: бошқа фазилатлар билан уйғунлашмаган гўзаллик зарар келтириши ҳам мумкин.\nГўзаллик манманликни туғдиради.\nЎта гўзаллик, энг дилбар ташқи қиёфа ҳам агар ҳеч ким шайдо бўлмаса уч пул.\nҲусни жамоли гўзал одамлар кўпу, лекин уларнинг ички оламлари мақтаса мақтагудек эмас.\nБемаъни гўзаллик — гўзаллик эмас. Бефаҳм соҳибжамолга тикил: юзидаги ҳар бир белгига, жилмайиши, қарашларига разм солиб кўрсанг — унинг гўзаллиги бора-бора ақлни танг қолдирадиган даражадаги бемаъниликка айланади.\nҲусн — шабнам каби ўткинчидир.\nДунёда фақат гўзалгина бўлган аёл ҳаётидан ҳам қайғулироқ ҳаёт йўқ.\nГўзаллик — бу қисқа муддат ҳокимлик қиладиган қироличадир.\nГўзалликка бошқа олижанобликларни ҳам қўшишга интилинг.\nМен ўзини кўз-кўз қилишга муҳтож бўлмаган, ўзида маънавий фазилатларни намоён этган гўзалликни афзал кўраман.\nТан гўзаллиги ҳақиқий ошиқларни шайдо қилиши мумкин, уларни бир умр мафтун этиш учун эса қалб гўзаллиги талаб қилинади.\nОқила қиз қилган ишни ҳусндор қиз ҳеч қачон қилолмайди.\nАёлларда гўзал бўлмоқликнинг биргина, лекин жозибадор бўлмоқликнинг эса юз минг имконияти бор.\nСамимийлик ҳам худди ҳусн ва ақл каби эҳсондир.\nСаҳоват гўзалликдан кўра афзалроқ.\nЭзгу ном гўзал чеҳрадан афзалроқдир.\nНафосат — бу маънавий эзгулик рамзидир.\nҚалб гўзаллиги ҳатто хунук танга ҳам кўркамлик бахш этади, худди шунингдек, қалб бемаънилиги энг ажойиб қиёфага ва таннинг энг дилбар аъзоларига ҳам қандайдир алоҳида доғ туширадики, улар бизда чексиз ижирғаниш уйғотади.\nАқл етуклиги ҳусн ўрнини босиши мумкин.\nЖозиба чеҳрага қараганда кўпинча ақлда мужассамдир, чунки юз ҳусни яққол кўзга ташланади, унинг кутилмаган сир-асрори йўқ; бироқ ақл ўша киши истагига қараб, у хоҳлаган меъёрда оз-оздан намоён бўла боради.\nКўпчилик томондан эътироф этилган олижаноб фазилатли ва оқил одам гарчанд бадбуруш бўлса хам хунук саналмайди: бадбурушлик аслида бору, аммо у диққатни тортмайди.\nГўзаллик — бу эркин қалб ва мустаҳкам соғлиқ самарасидир.\nГўзаллик ўзини-ўзи пайқамаган тақдирдагина яхши.\nЯхши хулқ чеҳра кўркига қараганда минг чандон афзалроқдир. Яхши хулқ сизни мафтун этса, ҳусн фақат диққатни тортади.\nМафтункорлик — яшнаб турган гўзалликдир.\nЁшлиги бўлмаган ҳусн ҳам, ҳусни бўлмаган ёшлик ҳам бир хилда бенафдир.\nДунёда қорайган мускул ва силлиқ бадандан ҳам кўркамроқ либос бўлиши мумкинми.\nЯл-ял ёнган ёшлик ҳусни ортиқча пардоз-андоз касридан гуллаган пайтидаёқ хазон бўлади.\nСерхашам либослар ҳуснни бузади.\nГўзаллик ортиқча ҳашамга зо-оз эмас — унга кўпроқ одмилик ярашади.\nБиз ортиқча ҳашамациз гўзалроқмиз.\nТашқи қиёфани безайвермасдан маънавий оламни безаш керак.\nМаданият билан ташқи жило — бутунлай бошқа-бошқа нарсалардир.\nҲурматга лойиқ бошга ҳаммавақт ҳам гўзал қалпоқ кийилавермайди.\nПатлари чиройли тўтиқушдан ўзга яна қандай сулув нодон бўлиши мумкин?\nКийинишда олифталикдан қочиб, ёқимтой бўлишга ҳаракат қилинг: одоб — кўркамлик, исрофгарчилик эса — олифталик белгисидир.\nТўнинг хоҳи шоҳи ва ё беқасам,\nТушар пахта гар нархи кам бўлса ҳам.\nПала-партиш кийиниш маънавиятнинг сусайганлигидан далолат беради, бу пала-партишлик ва қайсарлик тагида риёкорлик яширинган бўлиши ҳам мумкин.\nИнсон ҳаётида ташқи кўриниш ҳам катта аҳамиятга эга, ифлос ва иркит киши ўз хатти-ҳаракатларини жиловлай олишини тасаввур қилиш қийин.\nУст-бош, хона, зинапоя, дастгоҳлар эстетикаси одоб эстетикасидан заррача кам аҳамият касб этмайди.\n← Аввалги Аввалги Инсонпарварлик ҳақида\nКейинги → Кейинги: Ҳаёт моҳияти ҳақида


BahsOnlineнинг бу галги сонида Ўзбекистонга қўшни бўлган Афғонистондаги вазият яна беқарорлашаётган ва ИШИД алангаси тобора кучаяётган бир пайтда хорижий ҳарбий базаларнинг қанчалик керак ёки керак эмаслиги мунозара қилинди.\nГерманиядаги нуфузли Der Spiegel газетаси апрель ойида тарқатган хабарга кўра, Ўзбекистон томони Термиз базаси учун йилига 35 миллион евро ўрнига 72,5 миллион евро тўланишини сўраган.\nАйрим манбалар немисларнинг Термизни тарк этиш қарорига келишига Тошкентнинг нархни оширгани сабаб бўлганини айтади.\nБундан аввал, 2005 йилда, Ўзбекистон ҳукумати Хонобод шаҳридаги АҚШ ҳарбий базасини ёпган эди.\nПрезидент Ислом Каримов жорий йилнинг январь ойида парламентда қилган чиқишида, Ўзбекистон бирорта сиёсий блокка аъзо бўлмаслиги ва унинг ҳудудида хорижий базалар бўлмаслиги ҳақида баёнот берган эди:\n"Ўзбекистон ҳеч қачон бирон сиёсий блокка аъзо бўлмайди. Ўзбекистон замини ҳеч ким учун база бўлмайди, ҳарбий база. Ҳеч ким, ҳаракат қилиши ҳам, интилиши ҳам пуч. Бизлар ҳеч кимга еримизни, минтақамизни, Ўзбекистонимизни бермаймиз", деган эди Ислом Каримов.\nБироқ айрим сиёсатчилар фикрича, ИШИД алангаси тобора атрофдаги мамлакатларни урушга тортаётган, Афғонистондаги Толибон ҳаракати эса Ўзбекистон ва Марказий Осиёдаги бошқа давлатлар чегараларида фаоллашиб бораётган бир пайтда хорижий ҳарбий базаларнинг борлиги жуда ҳам керак.\nБу фикрдаги сиёсатчилар Ўзбекистон ва бошқа қўшни давлатларнинг ҳарбий кучлари ташқаридан келадиган бундай ёвга бас келолмаслигини ва шунинг учун ҳам хорижий ҳарбий базалар бўлиши лозимлигини айтадилар.\nАммо, Ўзбекистон ҳудудидаги хорижий ҳарбий базалар энг аввало мамлакат мустақиллигини савол остига қўймоқда ва уларнинг борлиги Ўзбекистон душманларини яна ҳам кўпайтиради, деган фикрдаги сиёсатчилар ҳам бор.\nХўш, сиз нима дейсиз? Ўзбекистонга хорижий ҳарбий базалар керакми ёки йўқ?\nБундай базалар Ўзбекистонга фойда келтирадими ёки зарар?